**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 05 Μαΐου 2025, ημέρα Δευτέρα και ώρα 16.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Φωτεινής Αραμπατζή, με θέμα ημερήσιας διάταξης: «Ενημέρωση των μελών της Επιτροπής από τον Υπουργό Υποδομών και Μεταφορών, κ. Χρίστο Δήμα, σύμφωνα με το άρθρο 32§9 του Κανονισμού της Βουλής, προ της υπογραφής της Σύμβασης του έργου: «ΚΑΤΑΣΚΕΥΗ ΣΥΜΠΛΗΡΩΜΑΤΙΚΩΝ ΕΡΓΩΝ ΤΑΜΙΕΥΤΗΡΑ ΜΠΡΑΜΙΑΝΟΥ, ΑΝΤΙΠΛΗΜΜΥΡΙΚΩΝ ΕΡΓΩΝ ΓΡΑ ΛΥΓΙΑΣ ΚΑΙ ΦΡΑΓΜΑΤΟΣ ΜΥΡΤΟΥ Π.Ε. ΛΑΣΙΘΙΟΥ ΚΡΗΤΗΣ».

Στη συνεδρίαση παρέστησαν ο Υπουργός Υποδομών και Μεταφορών, κ. Χρίστος Δήμας, ο Υφυπουργός Υποδομών και Μεταφορών, κ. Νικόλαος Ταχιάος, καθώς και αρμόδιοι υπηρεσιακοί παράγοντες.

Η Πρόεδροςτης Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Πλακιωτάκης Ιωάννης, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Δελής Ιωάννης, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αθανασίου Μαρία, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Κυρίες και κύριοι συνάδελφοι, καλή εβδομάδα.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Χρίστο Δήμα, σύμφωνα με το άρθρο 32§9 του Κανονισμού της Βουλής, προ της υπογραφής της Σύμβασης του έργου: «ΚΑΤΑΣΚΕΥΗ ΣΥΜΠΛΗΡΩΜΑΤΙΚΩΝ ΕΡΓΩΝ ΤΑΜΙΕΥΤΗΡΑ ΜΠΡΑΜΙΑΝΟΥ, ΑΝΤΙΠΛΗΜΜΥΡΙΚΩΝ ΕΡΓΩΝ ΓΡΑ ΛΥΓΙΑΣ ΚΑΙ ΦΡΑΓΜΑΤΟΣ ΜΥΡΤΟΥ Π.Ε. ΛΑΣΙΘΙΟΥ ΚΡΗΤΗΣ».

Στη συνεδρίαση παρίστανται εκτός από τον Υπουργό Υποδομών και Μεταφορών, κ. Χρίστο Δήμα και ο Υφυπουργός, κ. Νικόλαος Ταχιάος.

Σχετικά με την διαδικασία, θα ξεκινήσουμε με την ενημέρωση που θα κάνει ο Υπουργός. Όποιος συνάδελφος επιθυμεί να πάρει τον λόγο παρακαλώ, να το δηλώσει στη Γραμματεία της Επιτροπής. Θα καταρτιστεί, κατά τα ειωθότα, ένας κατάλογος κατά προτεραιότητα ομιλητών για την ισάριθμη εκπροσώπηση τόσο των Κοινοβουλευτικών Ομάδων όσο και των Ανεξάρτητων Βουλευτών. Οι υπόλοιποι συνάδελφοι θα τοποθετηθούν κατά τη σειρά εγγραφής τους από 5 λεπτά ο καθένας.

Τυχόν ερωτήματα, τα οποία θα τεθούν κατά τη διάρκεια της συνεδρίασης από τους ομιλητές, θα απαντηθούν στο τέλος ενιαία, από την παριστάμενη Πολιτική Ηγεσία του Υπουργείου, ολοκληρώνοντας έτσι και τη συνεδρίασή μας.

Τον λόγο έχει για 15 λεπτά ο Υπουργός Υποδομών και Μεταφορών, κ. Δήμας

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ πολύ, κυρία Πρόεδρε.

Έχω τη χαρά να ενημερώσω τη Διαρκή Επιτροπή Παραγωγής και Εμπορίου της Βουλής για τη Σύμβαση του έργου «ΚΑΤΑΣΚΕΥΗ ΣΥΜΠΛΗΡΩΜΑΤΙΚΩΝ ΕΡΓΩΝ ΤΑΜΙΕΥΤΗΡΑ ΜΠΡΑΜΙΑΝΟΥ, ΑΝΤΙΠΛΗΜΜΥΡΙΚΩΝ ΕΡΓΩΝ ΓΡΑ ΛΥΓΙΑΣ ΚΑΙ ΦΡΑΓΜΑΤΟΣ ΜΥΡΤΟΥ Π.Ε. ΛΑΣΙΘΙΟΥ ΚΡΗΤΗΣ».

Σε μια εποχή κλιματικής κρίσης, η ορθολογική διαχείριση των υδάτινων πόρων αναδεικνύεται σε έναν από τους πιο κρίσιμους και συνάμα απαιτητικούς στόχους της σύγχρονης κοινωνίας. Η πρόσβαση σε καθαρό νερό δεν αποτελεί μόνο θεμελιώδες ανθρώπινο δικαίωμα αλλά και προϋπόθεση για τη δημόσια υγεία, τη γεωργία, τη βιομηχανία και την ενεργειακή ασφάλεια. Και όμως, την ώρα που η ανάγκη για νερό αυξάνεται διαρκώς, τα αποθέματα μειώνονται, οι καλλιέργειες «διψούν», οι πόλεις και τα χωριά κινδυνεύουν από πλημμύρες. Τα οικοσυστήματα υποφέρουν. Η ανομβρία, οι ακραίες θερμοκρασίες, η καταρρακτώδης βροχή, δεν είναι πια εξαιρέσεις. Την ίδια στιγμή, η αντιπλημμυρική προστασία απαιτεί στοχευμένες παρεμβάσεις ώστε να αποφευχθούν ή να περιοριστούν οι ζημιές από τις έντονες βροχοπτώσεις και να ενισχυθεί η ανθεκτικότητα των υποδομών.

Με γνώμονα όλα τα προαναφερθέντα, το Υπουργείο Υποδομών και Μεταφορών, σχεδιάζει και υλοποιεί ένα σύνολο έργων ύδρευσης, άρδευσης και αντιπλημμυρικής προστασίας σε όλη την Επικράτεια με στόχο την αντιμετώπιση του προβλήματος. Όμως, εκτός από τα έργα, χρειαζόμαστε μια νέα κουλτούρα για το νερό. Μια προσέγγιση ορθολογική, με σεβασμό στη φύση και με όραμα για τις επόμενες γενιές. Χρειαζόμαστε έργα υποδομής, αλλά και έργα παιδείας. Χρειαζόμαστε πολιτικές που να «χτίζουν» ανθεκτικότητα και όχι να διορθώνουν συνέπειες, μόνο.

Όσον αφορά στην Περιφέρεια Κρήτης ήδη μέσω του «Οργανισμού Ανάπτυξης Κρήτης» (ΟΑΚΑΕ), διαχειριζόμαστε σημαντικά υδραυλικά έργα για την κάλυψη αυτών των αναγκών. Σημαντικά φράγματα όπως, το «Φράγμα Αποσελέμη» στο Ηράκλειο με χωρητικότητα 27,3 εκατομμύρια κυβικά μέτρα, το «Φράγμα Ποταμών» στο Ρέθυμνο με 22,5 εκατομμύρια κυβικά μέτρα και το «Φράγμα Βαλσαμιώτη» στα Χανιά με 6 εκατομμύρια κυβικά μέτρα, συμβάλλουν στην ύδρευση, στην υδροδότηση και στην άρδευση του νησιού. Επίσης, τον Οκτώβριο του περασμένου έτους, ολοκληρώθηκε και παραδόθηκε στην Περιφέρεια Κρήτης η Λιμνοδεξαμενή Ομαλού χωρητικότητας 650.000 κυβικών μέτρων για την άρδευση περίπου 2.500 στρεμμάτων μαζί με αρδευτικό δίκτυο 6,79 χιλιομέτρων.

Η σύμβαση την οποία αφορά η σημερινή ενημέρωση θα δώσει, με μια σειρά συμπληρωματικών έργων που περιλαμβάνονται στη συγκεκριμένη εργολαβία, λύση στο πρόβλημα των περιορισμένων αποθεμάτων νερού του Ταμιευτήρα Μπραμιανού λόγω της λειψυδρίας. Σήμερα ο ταμιευτήρας καλύπτει αρδευτικές ανάγκες για περισσότερα από 35.000 στρέμματα καλλιεργειών στην περιοχή του Δήμου Ιεράπετρας. Παράλληλα ανακουφίζονται οι υπόγειοι υδροφορείς και εξασφαλίζεται η αντιπλημμυρική προστασία του κατάντη του φράγματος περιοχών. Επισημαίνεται ότι, σύμφωνα με το σχέδιο διαχείρισης κινδύνων πλημμύρας των λεκανών απορροής ποταμών του υδατικού διαμερίσματος Κρήτης, η ευρύτερη περιοχή γύρω από την Ιεράπετρα εντάσσεται στις ζώνες δυτικά υψηλού κινδύνου πλημμύρας.

Αναλυτικά η σύμβαση περιλαμβάνει 3 διακριτά τμήματα ως ακολούθως.

Πρώτον, η κατασκευή συμπληρωματικών εργασιών φράγματος Μπραμιανού και ειδικότερα η εγκατάσταση οργάνων παρακολούθησης του φράγματος, η κατασκευή περιμετρικής οδού στον ταμιευτήρα του φράγματος μήκους 7,6 χιλιομέτρων, συμπληρωματικές εργασίες ηλεκτρομηχανολογικού εξοπλισμού και εγκατάσταση συστήματος ελέγχου στο φράγμα, η κατασκευή νέου αγωγού μεταφοράς νερού από υδροληψία Καλαμαυκιανού στον ταμιευτήρα Μπραμιανού, μήκους περίπου 2,5 χιλιομέτρων με διάμετρο 1.000 χιλιοστά και 800 χιλιοστά, έργο σημαντικό για τον περαιτέρω εμπλουτισμό του ταμιευτήρα και αρχιτεκτονικές και ηλεκτρομηχανολογικές εργασίες στο κτίριο αναψυχής-εστίασης και στον περιβάλλοντα χώρο του ταμιευτήρα.

Δεύτερον, η κατασκευή αντιπλημμυρικών έργων που περιλαμβάνουν την κατασκευή έργων διευθέτησης ρέματος Μπραμιανού σε μήκος περίπου 2,2 χιλιομέτρων, την κατασκευή έργων διευθέτησης ρέματος Διαβατών και συμβαλλόντων ρεμάτων σε μήκος περίπου 3,5 χιλιομέτρων, την κατασκευή δικτύων ομβρίων σε περιοχές του οικισμού Γρα Λυγιάς, μήκους περίπου 6 χιλιομέτρων διαμέτρου από 60 εκατοστά έως 1,4 μέτρα.

Τρίτον, η κατασκευή του φράγματος Μύρτου που περιλαμβάνει έργα κατασκευής του φράγματος Μύρτου, ένα χωμάτινο με αδιαπέρατο πυρήνα ύψους 38 μέτρων από τη θεμελίωση και παραλίμνιας οδού, επίσης περιλαμβάνει, έργο κατασκευής αντλιοστασίου ανύψωσης, έργα ηλεκτρομηχανολογικών εγκαταστάσεων αντλιοστασίου, ανύψωσης στη δεξαμενή του αγωγού, μεταφοράς νερού από τις πηγές Μύρτου στον ταμιευτήρα Μπραμιανού, έργο που δημοπρατήθηκε ξεχωριστά και είναι ήδη υπό κατασκευή, έργα κατασκευής καταθλιπτικού αγωγού ανύψωσης από το αντλιοστάσιο στη δεξαμενή και εργασίες ηλεκτρομηχανολογικής εγκατάστασης συστήματος αυτόματου ελέγχου των έργων του φράγματος Μπραμιανού, του φράγματος Μύρτου και της δεξαμενής αντλιοστασίων.

Επιπροσθέτως, με τα προβλεπόμενα έργα εξασφαλίζεται η συντήρηση και αναβάθμιση του φράγματος Μπραμιανού, η αύξηση της παροχετευτικότητας των αγωγών μεταφοράς νερού από τις υδροληψίες Καλαμαυκιανού, Μύρτου στον ταμιευτήρα Μπραμιανού και η ανάδειξη του ευρύτερου περιβάλλοντος με ήπια έργα που θα περιλαμβάνουν, τη βελτίωση του οδικού δικτύου και της περίφραξης περιμετρικά του ταμιευτήρα, τη διαμόρφωση χώρων περιβαλλοντικής αναψυχής, ενημέρωσης και εκπαίδευσης του κοινού, καθώς και τον εμπλουτισμό της ιχθυοπανίδας της λίμνης Μπραμιανού.

Το συνολικό ενεργειακό και οικολογικό αποτύπωμα του έργου κρίνεται πολύ χαμηλό. Το έργο είναι προσαρμοσμένο και μη ευάλωτο στην κλιματική αλλαγή συμβάλλοντας στην αντιμετώπιση προβλημάτων διαθεσιμότητας υδατικών πόρων σε ξηρές περιόδους αλλά και στην αειφορική και αποδοτικότερη χρήση των φυσικών πόρων.

Πέρα από αυτό το έργο στην Κρήτη δρομολογούνται και άλλα έργα για να καλυφθούν οι αυξανόμενες ανάγκες του νησιού σε νερό τόσο για την ύδρευση όσο και για την άρδευση λόγω της τουριστικής ανάπτυξης, της αστικοποίησης και της εντατικής γεωργίας. Για την αντιμετώπιση των μελλοντικών αναγκών προγραμματίζονται νέα έργα όπως το φράγμα Πλατύ στο Ρέθυμνο με προϋπολογισμό πάνω από 175 εκατομμύρια ευρώ που θα εξασφαλίσει την άρδευση 45.000 στρεμμάτων στην Περιφερειακή Ενότητα Ρεθύμνου και για την ενίσχυση του φράγματος Φανερωμένης στη Μεσσαρά Ηρακλείου που αναμένεται να προκηρυχθεί εντός του 2025.

Στο έργο του φράγματος Πλατύ, εντάσσεται αλλά δρομολογείται με ξεχωριστό διαγωνισμό που έχει προχωρήσει και η μελέτη 2 λιμνοδεξαμενών στην περιοχή Γερακαρίου, συνολικής χωρητικότητας 1 εκατομμυρίου κυβικών μέτρων, αρδευτικών δικτύων στις περιοχές Γερακαρίου και κατά μήκος του αγωγού μεταφοράς προς Μεσαρά, καθώς και έργων βελτίωσης υφιστάμενης οδοποιίας. Επίσης, το συγκεκριμένο προβλέπει την επέκταση των αρδεύσεων με επιπλέον καθαρή αρδευόμενη επιφάνεια 4.000 στρεμμάτων, κατά μήκος του αγωγού μεταφοράς προς Μεσαρά.

Σε τροχιά υλοποίησης βρίσκεται και το έργο που αφορά στην εγκατάσταση επεξεργασίας νερού φράγματος Ποταμών Αμαρίου, που θα καλύπτει επαρκώς τόσο τις σημερινές ανάγκες όσο και τις απαιτήσεις της εικοσαετίας σε πόσιμο νερό των Δήμων Ρεθύμνου και Μυλοποτάμου. Παράλληλα, κατασκευάζονται αρδευτικά δίκτυα συνολικού μήκους 61,4 χιλιομέτρων στο οροπέδιο Λασιθίου για την αξιοποίηση περίπου 13.400 στρεμμάτων καλλιεργούμενων εκτάσεων, που θα ολοκληρωθούν στις αρχές του 2026.

Στην Περιφερειακή Ενότητα Ηρακλείου θα προχωρήσει το επόμενο διάστημα η κατασκευή των αρδευτικών δικτύων, που θα τροφοδοτούνται από το φράγμα της Πλακιώτισας και θα αρδεύουν περισσότερα από 30.000 στρέμματα.

Στην περιοχή Παλαιόχωρας Χανίων, στον Δήμο Καντάνου – Σελίνου, θα κατασκευαστεί νέα λιμνοδεξαμενή χωρητικότητας περίπου 3 εκατομμυρίων κυβικών μέτρων, με σκοπούς άρδευσης μαζί με συνοδά αντιπλημμυρικά έργα διευθέτησης ρεμάτων και αποχέτευσης, αποστράγγισης οδών, μελέτη η οποία είναι σε εξέλιξη και για την οποία αναμένουμε την έγκριση της μελέτης των περιβαλλοντικών όρων.

Σε εξέλιξη βρίσκεται επίσης και η διαδικασία κατασκευής των δικτύων άρδευσης Κεντρικού Αποκόρωνα Χανίων. Το έργο αυτό αποτελεί επέκταση του έργου αξιοποίησης υδατικού δυναμικού Δυτικής Κρήτης, σε εκτάσεις οι οποίες σήμερα είτε δεν αρδεύονται καθόλου είτε αρδεύονται πλημμελώς μέσω τοπικών ιδιωτικών συστημάτων, με το οποίο προβλέπεται η άρδευση συνολικής καθαρής έκτασης 3.500 στρεμμάτων.

Τέλος, σε διαγωνιστική φάση μέσω ανταγωνιστικού διαλόγου βρίσκεται και το έργο για την αξιοποίηση του υδάτινου δυναμικού του Ταυρωνίτη ποταμού. Πρόκειται για έργο ΣΔΙΤ που αφορά τη μελέτη, κατασκευή, χρηματοδότηση, συντήρηση και λειτουργία του υδάτινου δυναμικού του ποταμού, με προϋπολογισμό δημοπράτησης πάνω από 267 εκατομμύρια ευρώ.

Στην Κρήτη προχωρούμε με συντεταγμένες ενέργειες στην υλοποίηση σημαντικών έργων υποδομής που θωρακίζουν το νησί, στηρίζοντας ταυτόχρονα τον πρωτογενή τομέα, τον τουρισμό και την ποιότητα ζωής των πολιτών. Με πάνω από 30 φράγματα σε φάση κατασκευής ή ωρίμανσης σε όλη τη χώρα, αλλά και πληθώρα άλλων υδραυλικών έργων, υλοποιούμε ένα από τα μεγαλύτερα προγράμματα υδατικών έργων των τελευταίων δεκαετιών, με προϋπολογισμό που ξεπερνάει τα 2 δις ευρώ. Προφανώς, στόχος μας είναι η επάρκεια, η ασφάλεια και η ανθεκτικότητα.

Κλείνοντας, θέλω να δώσω ακόμα μερικά γενικότερα στοιχεία για το έργο. Ο προϋπολογισμός είναι στα 53,5 εκατομμύρια ευρώ με ανάδοχος είναι η εταιρεία Aktor. Απαιτούνται τουλάχιστον 36 μήνες για την περαίωση του έργου. Η χρηματοδότηση, οι μελέτες, έχουν χρηματοδοτηθεί από το πρόγραμμα δημοσίων επενδύσεων του Υπουργείου. Η υλοποίηση είναι από το ΠΕΚΑ, δηλαδή από το πρόγραμμα Περιβάλλον και Κλιματική Αλλαγή.

Με την ευκαιρία και επειδή βλέπω πως παραβρίσκεται στην αίθουσα τον Αντιπρόεδρο της Βουλής και Βουλευτή Λασιθίου, κ. Γιάννη Πλακιωτάκη, θέλω να τον ευχαριστήσω για τη συμβολή του τα τελευταία χρόνια ώστε να ολοκληρωθεί το συγκεκριμένο έργο. Να ευχαριστήσω βέβαια και τον πρώην Υπουργό Υποδομών και Μεταφορών, κ. Χρήστο Σταϊκούρα και τον Υφυπουργό τον Νίκο Ταχιάο, που γνωρίζω ότι τον τελευταίο χρόνο ειδικά έκαναν πολύ σημαντικές ενέργειες, ώστε να μπορέσουμε να φτάσουμε σήμερα στο σημείο να ενημερώσουμε τη Βουλή. Το τελευταίο βήμα πριν την υπογραφή της σύμβασης, που θα γίνει εντός της εβδομάδας στην Ιεράπετρα της Κρήτης.

Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Κι εμείς σας ευχαριστούμε κύριε Υπουργέ.

Περνάμε τώρα στον κατάλογο των κατά προτεραιότητα ομιλητών. Tον λόγο, μέσω των υπηρεσιών Webex, έχει η κυρία Χριστίνα Αλεξοπούλου από τη Νέα Δημοκρατία, για 5 λεπτά.

**ΧΡΙΣΤΙΝΑ ΑΛΕΞΟΠΟΥΛΟΥ:** Σας ευχαριστώ πολύ κυρία Πρόεδρε.

Αξιότιμοι κύριοι Υπουργοί, κυρίες και κύριοι συνάδελφοι, το σημερινό θέμα συζήτησης είναι πάρα πολύ σημαντικό και ευχαριστούμε τους Υπουργούς για την ανακοίνωση τέτοιων μεγάλων έργων υποδομής, γιατί η διαχείριση των υδάτινων πόρων και η θωράκιση των περιοχών μας απέναντι στις επιπτώσεις της κλιματικής αλλαγής αποτελούν, πλέον, θεμελιώδεις προκλήσεις για τη χώρα μας και για τον πλανήτη ολόκληρο. Δεν μιλάμε απλώς για τεχνικά έργα, αλλά για τη βάση της αγροτικής παραγωγής, της τοπικής ανάπτυξης και σε πολλές περιπτώσεις, της ίδιας της καθημερινής ασφάλειας των συμπολιτών μας. Διότι στο πλαίσιο αυτό, το έργο για το οποίο μιλάμε σήμερα, αποτελεί μια πρότυπη και ολοκληρωμένη προσέγγιση. Μια παρέμβαση με βαθιά αναπτυξιακό και περιβαλλοντικό αποτύπωμα, που αναβαθμίζει το υδατικό δυναμικό της ευρύτερης περιοχής και εξασφαλίζει τις υποδομές για να αντέξει στο μέλλον.

Η σύνδεση του Φράγματος Μύρτου με τον Ταμιευτήρα Μπραμιανού, η ενίσχυση των δικτύων μεταφοράς, η βελτίωση του περιβάλλοντος χώρου, οι παρεμβάσεις στην αντιπλημμυρική προστασία και η προώθηση δράσεων αναψυχής και περιβαλλοντικής ευαισθητοποίησης συνθέτουν, τελικά, ένα έργο που ξεπερνά τις συμβατικές έννοιες των υποδομών. Εδώ, δηλαδή, μιλάμε για ένα μοντέλο, εν δυνάμει, βιώσιμης τοπικής ανάπτυξης.

Ωστόσο, είναι σαφές, πως για την επιτυχία ενός τέτοιου σχεδίου απαιτείται, όχι μόνο ο σωστός σχεδιασμός και η χρηματοδότηση, αλλά και η ταχύτητα στην υλοποίηση. Και πολύ σωστά ανέφερε ο κύριος Υπουργός για τις προσπάθειες που γίνονται από την πολιτική ηγεσία του Υπουργείου Υποδομών και Μεταφορών τα τελευταία χρόνια. Πολλές φορές οι καθυστερήσεις που προκαλούν οι διαδικασίες απαλλοτρίωσης και η ίδια η γραφειοκρατία, αυτό το κακό σημείο της καθημερινότητας της ζωής μας ακόμα, δυστυχώς, σε κάποια σημεία, υπονομεύουν τη δυναμική τέτοιων εγχειρημάτων.

Ως εκ τούτου, είναι κρίσιμο να διασφαλιστεί η άμεση υπογραφή της σύμβασης, η οποία θα γίνει πολύ σύντομα και, βέβαια, η έναρξη των εργασιών, κάτι το οποίο θα θέλαμε όλοι να βρεθούμε σ’ αυτή την υπογραφή, σε αυτόν τον υπέροχο τόπο. Εξάλλου το συγκεκριμένο παράδειγμα από την Κρήτη, δεν έχει μόνο τοπική σημασία. Αποτελεί μια πρακτική απόδειξη του τι μπορούμε να πετύχουμε όταν υπάρχει όραμα, τεχνική επάρκεια και, βέβαια, πολιτική βούληση. Είναι οδηγός για την περιφερειακή ανάπτυξη, σήμα δράσης και σε άλλες περιοχές της χώρας. Και μία από αυτές, βέβαια, είναι και η Αχαΐα.

Με δεδομένο ότι η Κυβέρνηση έχει αναδείξει ως στρατηγική προτεραιότητα την ορθή διαχείριση και αξιοποίηση των υδάτινων πόρων, έργα όπως ο εκσυγχρονισμός και η επέκταση φραγμάτων, όπως του δικού μας φράγματος, του Πηνειού, με την ταυτόχρονη προώθηση συνοδευτικών αρδευτικών υποδομών, θα ωφελήσουν και άλλες περιοχές. Εν προκειμένω, θα αναφέρω πάλι και την Αχαΐα και την Ηλεία. Θα μειώσουν στο ελάχιστο τη σημερινή απώλεια τεράστιων ποσοτήτων νερού, υδροδοτώντας παράλληλα και επαρκώς, χιλιάδες καλλιέργειες. Σε αυτό το πλαίσιο, είναι σημαντικό να προχωρήσει η περαιτέρω λειτουργική αξιοποίηση κάθε φράγματος, ενώ υπάρχουν κάποια έργα, που οι δυνατότητες τους είναι περισσότερες από αυτό που μπορούμε να φανταστούμε και αποτελούν αναπτυξιακή πρόκληση για κάθε περιοχή.

Κλείνοντας, θεωρώ ότι οφείλουμε να δούμε τα έργα αυτά στην Κρήτη ως πρότυπο και να επιδιώξουμε την υλοποίηση αντίστοιχων παρεμβάσεων σε πολλές περιοχές της Ελλάδας. Δεν είναι, απλώς, ζήτημα ανάπτυξης. Είναι ζήτημα βιωσιμότητας και ευθύνης απέναντι στις τοπικές κοινωνίες. Είναι η μεγάλη πρόκληση που έχουμε μετά την κλιματική αλλαγή και είναι το ίδιο το μέλλον μας.

Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Κι εμείς σας ευχαριστούμε.

Τον λόγο τώρα έχει από το ΠΑΣΟΚ - Κίνημα Αλλαγής, κ. Αναστάσιος Νικολαΐδης, ομοίως για 5 λεπτά.

Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ**: Κύριοι Υπουργοί, κυρίες και κύριοι συνάδελφοι, η σημερινή ενημέρωση της Επιτροπής Παραγωγής και Εμπορίου για την υπογραφή της σύμβασης κατασκευής συμπληρωματικών έργων ταμιευτήρα Μπραμιανού, αντιπλημμυρικών έργων Γρα Λυγιάς και Φράγματος Μύρτου στην Περιφερειακή Ενότητα Λασιθίου, φέρνει ξανά στο προσκήνιο τις μεγάλες καθυστερήσεις στην υλοποίηση των έργων στην πατρίδα μας. Για τις συγκεκριμένες παρεμβάσεις, οι οποίες αποτελούν διαχρονικό αίτημα της τοπικής κοινωνίας, υπάρχουν διάφορες συζητήσεις εδώ και 40 χρόνια. Η συγκεκριμένη διαδικασία η οποία καταλήγει στην επικείμενη υπογραφή της σύμβασης, ξεκίνησε το 2014 με το διαγωνισμό για την εκπόνηση της μελέτης. Χρειάστηκε δηλαδή να περάσουν 11 χρόνια για να φτάσουμε στο σημείο να υπάρξει ανάδοχος για ένα πολύ σημαντικό έργο. Επιπλέον, προβλέπεται χρονικό διάστημα 3 ετών για την εκτέλεση του έργου από την υπογραφή της σύμβασης. Άρα, εφόσον δεν υπάρξουν καθυστερήσεις τότε θα χρειαστούν περίπου 15 χρόνια για να αποδοθεί στην κοινωνία ένα έργο αιχμής.

Όλα τα παραπάνω περιγράφουν μια άκρως προβληματική κατάσταση, εντελώς συνηθισμένη σε διάφορες περιοχές της Ελλάδας, όπου αναγκαία έργα προχωρούν με «ρυθμούς χελώνας». Μια τέτοια «πονεμένη» ιστορία είναι και ο οδικός άξονας Δράμα - Αμφίπολη, που οι συμπολίτες μας στη Δράμα περιμένουν για δεκαετίες την κατασκευή του. Κύριε Υπουργέ, θα θέλαμε να κάνετε και μία ενημέρωση για τα δύο έργα που «καίνε» τους πολίτες του νομού Δράμας, το οδικό δίκτυο Δράμα - Αμφίπολη και το οδικό δίκτυο Δράμα - Καβάλα. Για την καθυστέρηση της υλοποίησης του συγκεκριμένου έργου στο Δήμο Ιεράπετρας έχουν υπάρξει πλήθος παρεμβάσεων από τη συνάδελφο Βουλευτή του νομού Λασιθίου, κυρία Κατερίνα Σπυριδάκη, η οποία έχει αναδείξει τις σημαντικές καθυστερήσεις που προέκυψαν από τους χειρισμούς της Κυβέρνησης. Το 2021 το έργο θα εντασσόταν στο Πρόγραμμα Δημοσίων Επενδύσεων και το 2022 θα χρηματοδοτούνταν από το Ταμείο Ανάκαμψης. Εντάχθηκε και απεντάχθηκε για να φτάσουμε στο 2024 και τη χρηματοδότησή του από το ΕΣΠΑ. Ακόμη το γεγονός ότι το συγκεκριμένο έργο έχει διπλό χαρακτήρα, καθώς είναι μεν κυρίως αρδευτικού χαρακτήρα έχει όμως και σημαντικό αντιπλημμυρικό περιεχόμενο, δίνει τη δυνατότητα να τεθούν σημαντικά ζητήματα που αφορούν τους συγκεκριμένους τομείς. Πρώτα απ’ όλα, η κλιματική κρίση έχει αλλάξει σημαντικά τα δεδομένα που ίσχυαν στη χώρα μας πριν από μία δεκαετία και αυτό σημαίνει ότι θα πρέπει να διασφαλιστεί πως τα αρδευτικά και αντιπλημμυρικά έργα, ειδικά τέτοιας μεγάλης κλίμακας, θα διασφαλίζουν τον σκοπό υλοποίησής τους. Είναι σαφές ότι η κατασκευή στοχευμένων αρδευτικών έργων με τα οποία θα αντιμετωπίζονται δραστικά οι παρατεταμένες περίοδοι ξηρασίας, αποτελεί απόλυτη προτεραιότητα. Ταυτόχρονα, πρέπει να προχωρήσουν ταχύτατα αντιπλημμυρικά έργα που θα προφυλάσσουν ζωές και περιουσίες από την κλιματική κρίση και τα ακραία καιρικά φαινόμενα, που γίνονται ολοένα και πιο συχνά.

Για τους παραπάνω λόγους είναι σαφές ότι αρδευτικά και αντιπλημμυρικά έργα πρέπει να σχεδιαστούν με βάση τα σύγχρονα δεδομένα και λαμβάνοντας υπόψη όχι μόνο την υφιστάμενη κατάσταση, αλλά και τις επιστημονικές προβλέψεις για το μέλλον. Επιπλέον ο σχεδιασμός και η όλη διαδικασία κατασκευής, από την εκπόνηση της μελέτης μέχρι την ολοκλήρωση, θα πρέπει να προχωρά γρήγορα. Οφείλουμε να θωρακίσουμε την πατρίδα μας απέναντι σε ακραία φαινόμενα και να διαχειριζόμαστε τα υδάτινα αποθέματα με τρόπο βιώσιμο και δίκαιο, ανθεκτικό στα νέα κλιματικά δεδομένα.

Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής**): Συνεχίζουμε δίνοντας τον λόγο στον κ. Συντυχάκη από το ΚΚΕ.

**ΕΜΜΑΝΟΥΗΛ ΣΥΝΤΥΧΑΚΗΣ**: Σας ευχαριστώ.

Πριν λίγο καιρό, ως Κομμουνιστικό Κόμμα Ελλάδας, είχαμε καταθέσει σχετική ερώτηση προς τον Υπουργό Υποδομών με θέμα να προχωρήσουν άμεσα, με κρατική ευθύνη και χρηματοδότηση, τα αναγκαία εγγειοβελτιωτικά έργα στην περιοχή της Ιεράπετρας Λασιθίου Κρήτης και αυτό γιατί η κατάσταση χαρακτηρίζεται άκρως επικίνδυνη για τις θερμοκηπιακές καλλιέργειες, αφού τα αποθέματα νερού στο Φράγμα Μπραμιανού επαρκούν για λίγο χρονικό διάστημα. Κύριε Υπουργέ, δεν πήραμε ουσιαστικές απαντήσεις. Οι αγρότες και συνολικά οι κάτοικοι -όπως μας εξέφρασαν οι ίδιοι κατά την περιοδεία κλιμακίου του ΚΚΕ στην περιοχή- αντιμετωπίζουν μεγάλα προβλήματα με τη λειψυδρία ακόμα και κατά την περίοδο του χειμώνα, η οποία απειλεί την παραγωγή, την επιβίωση των θερμοκηπιακών καλλιεργειών και όχι μόνο.

Όπως επισημαίνουν οι ίδιοι, η έλλειψη αρδεύσιμου νερού θα είναι το τελειωτικό χτύπημα για το εισόδημά τους, την ώρα μάλιστα που παλεύουν με την ακρίβεια, το υψηλό κόστος παραγωγής και τις χαμηλές τιμές πώλησης των προϊόντων. Και σαν να μην έφταναν αυτά ήρθε και η σφοδρή χαλαζόπτωση που έπληξε 24 και 25 Απριλίου την Ιεράπετρα και περιοχές των Δήμων Γόρτυνας, Αρχανών-Αστερουσίων, Μινώα Πεδιάδας και Βιάννου του νομού Ηρακλείου, με αποτέλεσμα να προκληθούν εκτεταμένες έως ολοκληρωτικές καταστροφές σε θερμοκηπιακές καλλιέργειες, αμπέλια και ελιές, που βρίσκονται στην πιο κρίσιμη φάση της ανάπτυξής τους.

Το συγκεκριμένο πρόβλημα της λειψυδρίας εμφανίζεται οξυμένο και για την ύδρευση, με αποτέλεσμα την απαράδεκτη, εν έτει 2025, κατάσταση οι κάτοικοι να στερούνται το υγιεινό πόσιμο νερό χαμηλής τιμολόγησης σε ποσότητα επαρκή για τις ανάγκες του υδρευόμενου πληθυσμού. Πέρα από τα υπαρκτά προβλήματα της έλλειψης βροχής και τη συνεπακόλουθη πτώση του υδροφόρου ορίζοντα, η λειψυδρία είναι αποτέλεσμα ενός πολιτικού «εγκλήματος» διαρκείας, με ευθύνη διαχρονικά των κυβερνήσεων για την έλλειψη διαχείρισης των υδάτων στο σύνολο της υδρολογικής λεκάνης του νομού Λασιθίου σε όλη την Κρήτη –όπως και σε πολλές περιοχές της χώρας- και σε αυτό το πλαίσιο της έλλειψης των αναγκαίων έργων υποδομής στο νομό Λασιθίου στην Κρήτη, στην υπόλοιπη χώρα, την πλέον ξηροθερμική ζώνη της Κρήτης, δηλαδή, ο νομός Λασιθίου. Οι κυβερνήσεις διαχρονικά δεν πήραν μέτρα για να προλάβουν τη σημερινή κατάσταση. Επικαλείστε ως αιτία την κλιματική αλλαγή, ενώ εφαρμόζετε την Οδηγία πλαίσιο 60/2000 για το νερό, που έχει διαμορφώσει το πλαίσιο εμπορευματοποίησης του νερού, θέτοντας ως

προτεραιότητα τον περιορισμό της ζήτησης αντί τη μεγιστοποίηση της προσφοράς, όπως και η Κοινοτική κατεύθυνση τιμολόγησης εστιάζει στη λεγόμενη ανάκτηση του περιβαλλοντικού κόστους. Αυτό οδηγεί στην ενιαία τιμολόγηση για κάθε χρήση είτε πρόκειται για πεντάστερο ξενοδοχείο είτε για λαϊκή κατοικία και νοσοκομείο και στην αύξηση της τιμής όταν αυξάνεται η κατανάλωση. Ως αποτέλεσμα αυτής της πολιτικής, μέχρι και σήμερα, είναι πως δεν έγιναν τα απαραίτητα εγγειοβελτιωτικά έργα και δίκτυα. Όχι μόνο στην Ιεράπετρα, αλλά σε όλη τη χώρα που χρειάζεται. Παρότι υπάρχουν σε πολλές περιπτώσεις, όπως στην Ιεράπετρα, έτοιμες μελέτες εδώ και χρόνια.

Τα έργα που συζητάμε σήμερα είναι απαραίτητα και συμφωνούμε να δρομολογηθούν. Δεν υπάρχει αμφιβολία περί αυτού. Όμως θα ήθελα να κάνω ορισμένα σχόλια. Πρώτο. Το παιχνίδι των προσφορών μεταξύ των εταιρειών στη διαδικασία του διαγωνισμού για τον ορισμό αναδόχου, είναι φανερό πως είναι στημένο. Δεύτερο, να μην ξεχνάμε ότι αυτά τα έργα με ευθύνη των κυβερνήσεων καθυστερούσαν για χρόνια, ενώ το 2023 «πετάχτηκαν» από το Ταμείο Ανάκαμψης και Ανθεκτικότητας επιβεβαιώνοντας ότι σε αυτό το υπερμνημόνιο δεν χωράνε τα εργατικά λαϊκά δικαιώματα και ανάγκες. Ένα τρίτο σχόλιο. Το ερώτημα που προκύπτει είναι, αρκούν από μόνα τους για να λυθεί το πρόβλημα της λειψυδρίας για την εξασφάλιση φτηνού και ποιοτικού νερού για αγροτική παραγωγή και τις υπόλοιπες ανάγκες ύδρευσης της περιοχής; Πώς θα αντιμετωπιστεί το πρόβλημα των διαρροών στα δίκτυα και η ανάγκη ανάσχεσης των απωλειών χιλιάδων κυβικών που πάνε στη θάλασσα; Ή πώς προβλέπεται η στελέχωση του Δήμου Ιεράπετρας και άλλων υπηρεσιών με το απαραίτητο μόνιμο προσωπικό όλων των ειδικοτήτων.

Το λέμε καθαρά ότι, όσο αυτά τα έργα μπαίνουν στη ζυγαριά του κόστους-οφέλους οι λαϊκές οικογένειες θα βιώνουν με δραματικό τρόπο τη διαχείριση του νερού ως εμπόρευμα και την έλλειψη των αναγκαίων έργων ύδρευσης για φτηνό, επαρκές, ποιοτικό πόσιμο νερό, όπως και έργων άρδευσης, για φτηνό νερό άρδευσης, σε ποσότητα που να καλύπτει τις ανάγκες.

Θα πρέπει να σας θυμίσω ότι το φράγμα στις Πλακιώτισσες, για το οποίο κάνατε λόγο κύριε Υπουργέ, έργο ζωτικής σημασίας, που όχι μόνο παραδόθηκε 18 χρόνια μετά τη δημοπράτηση του, αλλά ακόμη εκκρεμούν η κατασκευή του αρδευτικού δικτύου που θα εξυπηρετεί περιοχή μικτής έκτασης 37.000 στρεμμάτων και καθαρής 28.000 στρεμμάτων στους Δήμους Αρχανών-Αστερουσίων και Γόρτυνας, όπως εκκρεμεί και η κατασκευή της παραλίμνιας οδού. Για να είμαστε ακριβείς, τα ζητούμενα έργα γίνονται στα πλαίσια της προετοιμασίας για τη σύσταση του ενιαίου φορέα διαχείρισης ανώνυμη εταιρεία των νερών της Κρήτης κατά τα πρότυπα της Θεσσαλίας.

Το ίδιο σηματοδοτούν και τα 3 ακόμα έργα στην Κρήτη, δηλαδή τα υφιστάμενα που ήδη υπάρχουν, αλλά και 3 επιπλέον έργα, όπως το Φράγμα Πλατύ Ποταμού, το Φράγμα Ταυρωνίτη, το έργο και τη Λιμνοδεξαμενή Χοχλακίων και το Φράγμα Αγίου Ιωάννη στο Λασίθι, με τη μέθοδο της Σύμπραξης Δημόσιου και Ιδιωτικού Τομέα, το αρδευτικό δίκτυο στο οροπέδιο Λασιθίου και πολλά άλλα σε όλη την Κρήτη. Έργα που είναι απαραίτητα και τα οποία θα πληρώσει ο λαός, για να τα παραδώσετε στους ιδιώτες, στα πλαίσια του ευρύτερου στόχου της περαιτέρω εμπορευματοποίησης, ιδιωτικοποίησης του νερού Έργα που θα λειτουργούν με κριτήριο τα κέρδη της, με ό,τι αυτό σημαίνει για τα ταμεία των λαϊκών οικογενειών και των βιοπαλαιστών αγροτών της Κρήτης, αφού παράλληλα θα μεθοδεύεται η αύξηση της τιμολόγησης του νερού και στην άρδευση και στην ύδρευση.

Η υλοποίηση έργων όχι με γνώμονα τις λαϊκές ανάγκες, αλλά τα συμφέροντα των επιχειρηματιών, έχει το μειονέκτημα ότι δεν παίρνει υπόψη όλες τις δυνατότητες και κυρίως δεν βλέπει μπροστά στο μέλλον. Για παράδειγμα, πάνω από το 50% του νερού ύδρευσης στην Κρήτη καταναλώνεται από ξενοδοχεία. Κατά πόσο έχει ληφθεί υπόψιν η τουριστική ανάπτυξη των επόμενων χρόνων με νέες ξενοδοχειακές μονάδες, ώστε να μη μείνουν οι εργαζόμενοι και οι αγρότες χωρίς νερό; Λέμε εργαζόμενοι και αγρότες, διότι με πάρα πολλά παραδείγματα γίνεται φανερή προτίμηση να κοπεί το νερό σε πόλεις και χωριά, παρά σε πεντάστερα ξενοδοχεία για να μη θιχτεί το τουριστικό προϊόν. Κατά τα άλλα, προτεραιότητα στον περιορισμό της ζήτησης, αντί της μεγιστοποίησης της προσφοράς που είναι το ζητούμενο, λόγω των αυξημένων αναγκών στη διατροφή του λαού μας, αλλά και στην ανάγκη εξαγωγών αγροτικών και κτηνοτροφικών προϊόντων σε άλλες χώρες για να λύσουν το διατροφικό πρόβλημα και άλλων χωρών.

Γνωρίζει κάποιος να μας πει, ποιες είναι οι σημερινές διαθέσιμες ποσότητες νερού στην περιοχή; Ποιες είναι οι καταγεγραμμένες ανάγκες σε νερό, σε ύδρευση, άρδευση, σε ξενοδοχεία, κατοικίες, θερμοκηπιακές καλλιέργειες, σε άλλες δραστηριότητες; Τα ζητούμενα έργα, όταν ολοκληρωθούν, θα εξασφαλίσουν επιπλέον 3,5 εκατομμύρια κυβικά νερού, οι ανάγκες θα είναι οι ίδιες που είναι σήμερα ή θα είναι περισσότερες; Αν είχαμε παράλληλα και εκσυγχρονισμό των υφιστάμενων δικτύων δεν θα είχαμε αντίστοιχα μείωση των απωλειών, δεν θα είχαμε πολλαπλάσιες ποσότητες νερού για την κάλυψη των αναγκών;

Με βάση τα στοιχεία του Οργανισμού Ανάπτυξης Κρήτης για το 2020, μάλιστα με παρόμοια πρόβλεψη για το 2030, ο Δήμος Ιεράπετρας μόνο για ύδρευση χρειαζόταν περίπου 2,5 εκατομμύρια κυβικά μέτρα νερού και η άντληση έφθανε τα 5 εκατομμύρια, χωρίς να υπολογίζουμε δηλαδή την άρδευση. Δηλαδή, χάνονται περίπου 2,5 εκατομμύρια κυβικά νερού το χρόνο από τις υπάρχουσες υποδομές, δηλαδή το 50% και αντίστοιχα στην ύδρευση χάνεται περίπου το 10% και έχουν φορτωθεί οι ΤΟΕΒ από το κράτος για την επισκευή του υπάρχοντος αρδευτικού δικτύου, χωρίς όμως την απαραίτητη χρηματοδότηση, πράγματι, καθόλου περίεργο, αφού οι ζημιές είναι καθημερινό φαινόμενο σε ένα απαρχαιωμένο και ασυντήρητο δίκτυο άρδευσης και ύδρευσης, με αποτέλεσμα να χάνονται δεκάδες χιλιάδες εκατομμύρια κυβικά νερού, ενώ ακόμα και η προσωρινή λύση των γεωτρήσεων έχει «κολλήσει», λόγω γραφειοκρατικών εμποδίων.

Τελειώνοντας, να πω ότι το Κομμουνιστικό Κόμμα Ελλάδας έχει μια ολοκληρωμένη πρόταση, βέβαια σε ένα άλλο πλαίσιο κρατικής εξουσίας, όπου πραγματικά εκεί θα υπάρχει κοινωνική ιδιοκτησία και όλα θα ανήκουν σε έναν ενιαίο κρατικό φορέα νερού. Ο ενιαίος κρατικός φορέας νερού, σε συνεργασία με άλλους αντίστοιχους κρατικούς φορείς ενέργειας, πολιτικής προστασίας, δασών, θα διασφαλίζει στην Κρήτη, και ειδικά στην Ιεράπετρα, μια δυναμική αγροκτηνοτροφική περιοχή, όπου εκεί πραγματικά θα μπορούν να υπάρχουν κατασκευές υποδομών εμπλουτισμού των επίγειων και υπόγειων υδροφορέων για τη συλλογή και αποθήκευση βρόχινου νερού, την εξοικονόμηση και την αύξηση της αποδοτικότητας της χρήσης του νερού, την εξασφάλιση λαϊκής κατανάλωσης και ιδιαίτερα της ύδρευσης με ελεγχόμενο ποιοτικό νερό, που θα κατοχυρώνει στην πράξη το νερό ως κοινωνικό δικαίωμα και φυσικά όλα τα απαραίτητα αντιπλημμυρικά έργα για την προστασία του περιβάλλοντος και της δημόσιας υγείας, για την ανάταξη των οικοσυστημάτων, των ποταμών και των λιμνών.

Με αυτές, λοιπόν, τις προτάσεις εμείς αποδεχόμαστε τα έργα που γίνονται, θεωρούμε όμως ότι είναι ανεπαρκή και δεν λύνουν το συνολικό πρόβλημα της λειψυδρίας και των αναγκών της περιοχής.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Και συνεχίζουμε, δίνοντας τον λόγο στην κυρία Μαρία Αθανασίου από την Ελληνική Λύση, για 5 λεπτά.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Η εν λόγω συμφωνία, αφορά σε ένα ζωτικής σημασίας έργο ύδρευσης και άρδευσης και μάλλον γενικότερης διαχείρισης υδάτινων πόρων και μάλιστα στο ιδιαίτερα ευαίσθητο νησί της Κρήτης, το οποίο συνδυάζει αφενός αυξημένη πρωτογενή γεωργική παραγωγή και αφετέρου έλλειψη υδάτινων πόρων με μακρές περιόδους ξηρασίας. Τούτο σημαίνει ότι, υπάρχει ανάγκη για λήψη άμεσων και αποτελεσματικών μέτρων εκ μέρους της Πολιτείας.

Ωστόσο, όσον αφορά στο εν προκειμένω έργο, όπως τόσα δημόσια έργα, από την ένταξη στο ΕΣΠΑ το 2021 ως την υπογραφή της σύμβασης το έτος 2025, ήδη μεσολαβούν 4 χρόνια. Για ποιο λόγο; Ποιος ο σκοπός αυτής της καθυστέρησης; Άραγε, είναι η ωρίμανση του έργου; Τι χρειάζεται για να ωριμάσει; Τελικώς, τα έργα ωριμάζουν ή τελικά μετά το χρόνο καθυστέρησης καθίστανται ανεπίκαιρα και μη ανταποκρινόμενα στις σύγχρονες απαιτήσεις. Εν τέλει, το έργο με τις συμπληρωματικές και αντιπλημμυρικές εργασίες, εξακολουθεί να είναι επίκαιρο;

Δεύτερο σημείο στο οποίο επικεντρωνόμαστε είναι το πώς η Κυβέρνηση, σκοπεύει, να χειριστεί τις ανάγκες διαχείριση των υδάτινων πόρων που βρίσκονται σε έλλειψη. Πολλά ακούμε για τη λειψυδρία. Ποιο, σχεδιασμό έχει η Κυβέρνηση, για τη διαχείριση του λιγοστού νερού που συλλέγεται στα φράγματα; Πριν λίγες βδομάδες η Κυβέρνηση, πανηγύριζε, διότι το Φράγμα Αποσελέμη στο Λασίθι, επιτέλους κατέβαζε νερό και διασφάλιζε με αυτό τον τρόπο την επάρκεια ύδατος για το καλοκαίρι στην πόλη του Ηρακλείου. Και τούτο, ήταν αποτέλεσμα εκτεταμένων βροχοπτώσεων μετά από μακρά περίοδο ανομβρίας. Το ερώτημα είναι όταν ξεκίνησαν να κατασκευάζονται τα φράγματα οι κυβερνήσεις είχαν στο νου τους ότι πρόκειται να αντιμετωπίσουν περιόδους ξηρασίας;

Η τωρινή Κυβέρνηση ας μας ενημερώσει για το πώς προτίθεται να καταμερίσει τη διάθεση του νερού στις επιμέρους ανταγωνιστικές χρήσεις. Αν το νερό λοιπόν, δεν επαρκεί και οι ανάγκες είναι σε στάνταρ ποσότητες ύδρευση-άρδευση, καθώς και παραγωγή ενέργειας με λειτουργία υδροηλεκτρικών εργοστασίων στη λειτουργία ποιου τομέα προτίθεται να δώσει προτεραιότητα; Και αντίστοιχα, πώς προτίθεται να καλύψει έστω και μερικώς τις ανάγκες των υπόλοιπων τομέων; Ταμιευτήρες όμως, ο εν λόγω ταμιευτήρας Μπραμιανού, καθώς και η ολοκλήρωση των αντιπλημμυρικών έργων Γρα Λυγιάς Ιεράπετρας και Φράγματος Μύρτου, είναι σημαντική από τη στιγμή κατά την οποία και οι τοπικοί φορείς συμμετέχουν ενεργά στη διαχείριση των υδάτων και έχουν και οι ίδιοι λόγο στην κατανομή των πόρων ανάλογα με τις ανάγκες τις οποίες οι ίδιοι γνωρίζουν καλύτερα.

Το τρίτο πράγμα το οποίο προτείνουμε, είναι μια τελική και συνολική επίλυση του ενεργειακού προβλήματος, με Ενεργειακές Κοινότητες οι οποίες θα έχουν, κατά προτεραιότητα, πρόσβαση σε ηλεκτρικό χώρο και σε φθηνό ηλεκτρικό ρεύμα σημαντικά φθηνότερο από αυτό που έχουν σήμερα. Ο σκοπός είναι προφανής. Πρόσβαση σε επαρκές καθαρό ποιοτικό νερό, το οποίο να μπορεί να καλύψει τις συνολικές ανάγκες του πληθυσμού. Το πρόβλημα όμως, το οποίο παραμένει είναι όλες οι αχαρτογράφητες υποδομές και τα προβλήματα μικρών δήμων, γεγονός που επέφερε σημαντικές επιπτώσεις στη λειτουργία των τοπικών ΔΕΥΑ, χωρίς να μπορούν ακόμη και μέχρι σήμερα να διαχειριστούν αποτελεσματικά αυτή τη συνένωση η οποία ακολουθεί τη συνένωση των Δήμων, σύμφωνα με το σχέδιο Καλλικράτης.

Ερωτάται λοιπόν, εν προκειμένω η Κυβέρνηση, τι κίνητρα δίνει η πολιτεία στους ΔΕΥΑ, και στους λοιπούς παρόχους υπηρεσιών ύδατος για αναπτυξιακά έργα;

Πότε θα κινητοποιηθεί επιτέλους η Κυβέρνηση, να ξεκινήσει το διάλογο για την εθνική στρατηγική για τα ύδατα;

Πώς θα καλλιεργήσει τη συνείδηση για τη συμμετοχή των τοπικών φορέων στη διαχείριση του νερού και όλων των πολιτών στην εξοικονόμηση του πολύτιμου υδάτινου πόρου;

Το τελευταίο σημείο στο οποίο επικεντρωνόμαστε, αφορά στο ιστορικό της εν λόγω εξεταζόμενης σύμβασης. Η διαδικασία, ξεκίνησε με προσωρινό μειοδότη την εταιρεία ΘΕΜΕΛΗ ΑΕ, η οποία προσέφερε έκπτωση 15,77%. Η προσφορά, χαρακτηρίστηκε ασυνήθιστα χαμηλή και σε κάθε περίπτωση πέραν της απόκλισης των 10 ποσοστιαίων μονάδων από το μέσο όρο του συνόλου των εκπτώσεων των παραδεκτών προσφορών. Ζητήθηκαν εξηγήσεις, οι οποίες και παρασχέθηκαν. Ωστόσο, η προσφορά δεν προχώρησε και η εταιρία αποχώρησε. Το ιστορικό όμως, δεν εξηγεί γιατί κρίθηκαν μη ικανοποιητικές οι εξηγήσεις για τη χαμηλή προσφορά.

Σε ποια κριτήρια κατά την κρίση της Επιτροπής η εταιρεία αυτή, δεν πληρούσε τις προδιαγραφές της διακήρυξης και για ποιο λόγο τελικώς, προκρίθηκε η τρίτη κατά σειρά μειοδότης η εταιρεία Aktor ΑΕ Συμμετοχών Τεχνικών και Ενεργειακών Έργων, η οποία προσέφερε έκπτωση μόλις 3%.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Και εμείς σας ευχαριστούμε κυρία συνάδελφε. To λόγο τώρα έχει ο κ. Νικόλαος Βρεττός, από τη «Νίκη».

**ΝΙΚΟΛΑΟΣ ΒΡΕΤΤΟΣ:** Ευχαριστώ κυρία Πρόεδρε. Είναι ένα αναγκαίο έργο που άκουγα ότι έχει ανακοινωθεί εδώ και 40 χρόνια και προσπαθούσα να καταλάβω, ποιος είναι ο ρόλος της Αντιπολίτευσης απέναντι σε ένα έργο που είναι απαραίτητα αναγκαίο και έπρεπε να είχε γίνει. Διάβαζα ότι ο κ. Πλακιωτάκης -τοπικός Βουλευτής, τιμηθείς με υψηλά κυβερνητικά αξιώματα- επί Κυβερνήσεως ΣΥΡΙΖΑ είχε κάνει ερώτηση για την καθυστέρηση του έργου. Αναζήτησα στη Διαύγεια που είναι ένα εργαλείο τελικά, όχι διαφάνειας, αλλά ένα εργαλείο διαπίστωσης πόσο άρρωστος είναι ο τρόπος που πολιτικά οι Κυβερνήσεις, αξιοποιούνε τα χρήματα των πολιτών. Στην ουσία είναι μια κατασπατάληση. Βέβαια, δεν έβγαλα άκρη γιατί ξέρετε πολύ καλά η Κυβέρνηση αξιολογεί τους πάντες -και ειδικά ο Πρωθυπουργός ήτανε ο θεματοφύλακας της αξιολόγησης των Δημοσίων Υπαλλήλων- αλλά ποτέ δεν είδα μια αξιολόγηση των πολιτικών επιλογών και ενεργειών. Δε θα έπρεπε αυτό το έργο να έχει ένα δείκτη αξιολόγησης;

Πόσες συμπληρωματικές συμβάσεις; Είναι δυνατόν σε αυτό το έργο, με τον τρόπο που έγινε το άνοιγμα και η αξιολόγηση των προσφορών, να φεύγει ο πρώτος σαν μπροστινός, γιατί έδωσε μια μέτρια έκπτωση, αλλά μεγαλύτερη από τον τρίτο ανάδοχο; Δηλαδή, τι κάνουμε; Βγάζουμε τον πρώτο με έκπτωση σαν «λαγός», πηγαίνει παίρνει, τι παίρνει εξηγήσεις και αποσύρεται και φτάνουμε στο σίγουρο τον ΑΚΤΟR ή την INTRAKAT; Είναι δυνατόν αυτό να περιποιεί τιμή όταν ένα έργο αξιολογείται, μπαίνει στη διαδικασία, μετά από 40 χρόνια; Είναι αυτό πρόταση της Κυβέρνησης που θεωρεί ότι μπορεί να συνεχίζει; Αυτός είναι ο ρόλος εμάς των πολιτικών;

Αξιολογούνται οι πάντες. Έχει δικαίωμα ένας μικρός επιχειρηματίας να βγαίνει από την αγορά, γιατί έτσι λέει ο Πισσαρίδης, έτσι λέει ο Διεθνής οικονομολόγος, ότι πρέπει οι μικρομεσαίοι να φύγουν. Τελικά ποιοι πρέπει να μείνουν; Πρέπει να έχεις το όνομα ΑΚΤΩΡ, ΜΕΤΚΑ και δεν ξέρω ποιες άλλες εταιρείες, ΤΕΡΝΑ, μιας και είναι και Κυβερνητικές; Και να ακούμε μετά από τις Κυβερνήσεις, από τους υπεύθυνους, ότι τα έργα γίνονται σωστά; Αυτός ο τρόπος αν κάποιος ανοίξει τη Διαύγεια και δει πόσες αποφάσεις έχουν αναφερθεί στο όνομα του συγκεκριμένου έργου θα πρέπει να βγάλει ένα συμπέρασμα αν είναι αντικειμενικός, διαφθορά ή θέλετε κάτι καλύτερο; Ανικανότητα. Τι δημιουργεί ανικανότητα, πάλι η διαφθορά. Γιατί τελικά αν κάνουμε διαγωνισμούς, για να τους παίρνει ο τρίτος ή κάνουμε διαγωνισμούς για να τους κάνουμε γρήγορα και να τους μοιράζουμε μεταξύ μας, τότε για ποιο λόγο μιλάμε για διαύγεια και διαφάνεια; Η διαύγεια και η διαφάνεια αφορά μόνο τους ηλεκτρονικούς πλειστηριασμούς σε ανθρώπους που πήραν ένα σπίτι για πρώτη κατοικία; Αυτό μας κάνει περήφανους; Γιατί φαντάζομαι ότι κάθε πολιτικός θέλει τα χρήματα των πολιτών να πιάνουν τόπο. Δηλαδή, είναι καλό να έχουμε ένα μισθό και να περνάμε καλά και σωστά πιστεύοντας πως εμείς το κάνουμε λίγο καλύτερα από τους άλλους;

Είναι δυνατόν αυτό το έργο να μην αξιολογείται; Είναι δυνατόν ένα τέτοιο έργο με 3,53% έκπτωση; Είναι δυνατόν, το όνομά σου να είναι «πρωτοκλασάτο» για να πάρει το έργο και κάνουμε διαγωνισμούς; Δεν λυπόμαστε τις εργατοώρες; Δεν λυπόμαστε τα λεφτά; Βγάλτε μια απόφαση. Έτσι κι αλλιώς όλες οι μνημονιακές κυβερνήσεις καταστείλατε άρθρα του Συντάγματος. Πάρτε μια απόφαση να καταστείλετε άρθρο του Συντάγματος όσον αφορά το διαγωνισμό. Να μην τους βαφτίζεται εξωτερικές, έκτακτες συνθήκες. Λέτε εσείς πλέον ως Κυβέρνηση ότι η κλιματική κρίση είναι μια διαδικασία που έχει μόνιμα χαρακτηριστικά και για να κάνουμε ένα έργο, θα πρέπει να το βαφτίζουμε «έκτακτο». Αυτό είναι κοροϊδία προς στους ανθρώπους και το λέω πραγματικά, γιατί δεν έχει νόημα να πω ότι ήταν απαραίτητο το έργο. Φαντάζομαι πως ο τοπικός Βουλευτής που του έτυχε να εκτελεστεί το έργο με πιέσεις στη δική του βουλευτική θητεία είναι πολύ ευχαριστημένος και παίζει το θέμα αν κάποιος Υπουργός στην αντίστοιχη δική του θητεία...

Όχι, δεν το λέω αρνητικά το λέω είναι πολύ σημαντικό, γιατί αν είσαστε Υπουργός του Υπουργείου Μεταφορών και σας τύχαιναν τα Τέμπη, δεν θα μπορούσατε για τους ίδιους λόγους να γελάσετε. Θέλω να πω με αυτό ότι η ευδαιμονία τού να υπηρετούμε τους πολίτες είναι ένα θέμα που τελικά θα μας «βουλιάξει» όλους.

Αυτό που θα ήθελα να καταδείξω -αν η Κυβέρνηση που δείχνει ότι είναι πολύ εκσυγχρονιστική αποφασίσει κάποια στιγμή να αξιολογεί-πώς ένα έργο όταν φτάνει στο σημείο της υλοποίησης της σύμβασης πρέπει να γνωρίζουμε τι «βαθμό» πήρε. Προφανώς το συγκεκριμένο έργο είναι έργο απαραίτητο και αναγκαίο που όμως όχι τη βάση δεν πήρε, αλλά ούτε κοντά στο μηδέν.

Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Συνεχίζουμε, δίνοντας τον λόγο στην συνάδελφο από την Πλεύση Ελευθερίας, κυρία Γεωργία Κεφαλά, για 5 λεπτά. Έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κυρία Πρόεδρε.

Το έργο για το οποίο συζητάμε σήμερα είναι πολύ σημαντικό. Ξέρουμε ότι σε όλη την Ελλάδα υπάρχει άμεση ανάγκη ύδρευσης και άρδευσης. Εξακολουθείτε να παρουσιάζετε έργα μεγάλης κλίμακας που πιστεύουμε ότι δεν είναι τόσο βοηθητικά, τόσο βιώσιμα και τόσο εύκολα συντηρήσιμα.

Οι κάτοικοι εξακολουθούν να βιώνουν τα προβλήματα καθώς «στήνονται», κατά τη γνώμη μας, ύποπτοι διαγωνισμοί με εταιρείες που απορρίπτονται, όπως η εταιρεία ΘΕΜΕΛΗ, λόγω ασυνήθιστα χαμηλής τιμής. Επειδή η εταιρεία έκανε έκπτωση της τάξης του 16% και μάλλον η αποτελεσματικότητά της θεωρήθηκε ύποπτη. Κατά δεύτερο λόγο, με εταιρείες που αποσύρονται αιφνιδιαστικά όπως η εταιρεία ΕΡΓΟΔΥΝΑΜΙΚΗ, που μας προκαλούν απορίες για τους λόγους που οδήγησαν σε μια τέτοια απόφαση. Και με αγορά της INTRAKAT από την ΑΚΤΩΡ, στις 09/04/2023. Ο διαγωνισμός, όπως ξέρουμε, ανακοινώθηκε το Δεκέμβριο του 2023. Άρα αυτά που βλέπουμε, κατά τη γνώμη μας, είναι σοβαρά προβλήματα ανταγωνιστικότητας και αδιαφάνειας, που κάποια στιγμή θα πρέπει να λύσουμε.

Στο «στραβό» κλίμα του διαγωνισμού προστίθεται και η απένταξη του έργου από το Ταμείο Ανάκαμψης. Αρχικά, είχε ενταχθεί στο Ταμείο με προϋπολογισμό 60.000.000 ευρώ. 110.000.000 μαζί με τις συνολικές δράσεις που είχαν ενταχθεί σε αυτό το έργο. Θα είχε ενδιαφέρον να μας απαντήσει κάποια στιγμή το Υπουργείο Εθνικής Οικονομίας και Οικονομικών, σε πόσα έργα συνολικά έχουμε χάσει τη χρηματοδότηση λόγω ανικανότητας και έγκαιρης απορρόφησης των κονδυλίων. Θα ήταν ενδιαφέρον να ξέρουμε τον αριθμό. Αυτό όμως που ξέρουμε είναι πως μέχρι τον Φεβρουάριο του 2025, η Ελλάδα είχε πετύχει μόνο το 28% των 381 οροσήμων και στόχων που είχε θέσει, δηλαδή, ούτε το 1/3. Δεν το λες επιτυχία αυτό και νομίζουμε ότι θα έπρεπε να μας απασχολεί σοβαρά αυτή η ανικανότητα και οι συνθήκες που την επιβάλλουν.

Το έργο «ΚΑΤΑΣΚΕΥΗ ΣΥΜΠΛΗΡΩΜΑΤΙΚΩΝ ΕΡΓΩΝ ΤΑΜΙΕΥΤΗΡΑ ΜΠΡΑΜΙΑΝΟΥ, ΑΝΤΙΠΛΗΜΜΥΡΙΚΩΝ ΕΡΓΩΝ ΓΡΑ ΛΥΓΙΑΣ ΚΑΙ ΦΡΑΓΜΑΤΟΣ ΜΥΡΤΟΥ» απεντάχθηκε από το Ταμείο Ανάκαμψης και Ανθεκτικότητας RRF λόγω αδυναμίας έγκαιρης υλοποίησης. H αναθεώρηση του Εθνικού Σχεδίου Ανάκαμψης που υποβλήθηκε στην Ευρωπαϊκή Επιτροπή περιλάμβανε την αφαίρεση έργων συνολικού προϋπολογισμού 800.000.000 ευρώ, μεταξύ των οποίων και το εν λόγω έργο. Η Κυβέρνηση προχώρησε σε αυτή την αναθεώρηση χωρίς προηγούμενη ουσιαστική διαβούλευση με τα πολιτικά κόμματα, τους θεσμικούς φορείς και την κοινωνία των πολιτών φυσικά, γεγονός που προκάλεσε αντιδράσεις και ερωτήματα για τη διαφάνεια της διαδικασίας. Ο ΤΟΕΒ Ιεράπετρας αντέδρασε έντονα μαζί με άλλους τοπικούς φορείς. Σύντομα όμως ανακοινώθηκαν πολιτικές δεσμεύσεις από τον κ. Ταχιάο, δηλώνοντας πως το έργο είναι προτεραιότητα για την Κυβέρνηση αλλά και τις προσπάθειες του κ. Πλακιωτάκη που έχουν αναφερθεί από πολλούς, για την ένταξη του έργου σε άλλο χρηματοδοτικό πρόγραμμα, μόνο για να τους καθησυχάσουν.

Και πάμε να δούμε κάποιες αναφορές στις αιτίες του προβλήματος, γιατί το ζήτημα αυτό έχει εξαιρετικά ενδιαφέρον, όχι μόνο τεχνικό και οικονομικό αλλά και κοινωνικό. Οι λόγοι που συμβαίνει αυτό, η απένταξη δηλαδή κάποιων έργων από το Ταμείο Ανάκαμψης, είναι φυσικά η τεχνική ανωριμότητα, δηλαδή μελέτες υδραυλικές, γεωτεχνικές, περιβαλλοντικές που αργούν για διάφορους λόγους, αλλά και η έκδοση εγγυητικών επιστολών κι η χρηματοδοτική πίεση, όπως αναφέρουν οι ίδιες οι εταιρείες. Λόγω του μεγάλου όγκου ανεκτέλεστων έργων και του αυστηρού νομοθετικού πλαισίου, οι τράπεζες δυσκολεύονται να εκδώσουν εγγυητικές επιστολές που είναι απαραίτητες για την εκτέλεση των έργων, λένε οι εταιρείες.

Ερχόμαστε στην INTRAKAT, η οποία έχει ζητήσει νομοθετικές παρεμβάσεις, ώστε να επιτραπεί η έκδοση εγγυητικών και από ασφαλιστικές εταιρείες, καθώς και να αυτοματοποιεί η λήξη τους μετά την οριστική παραλαβή των έργων. Η πίεση στην κερδοφορία και η ανάγκη κεφαλαιοποίησης, άλλο ένα πρόβλημα, η INTRAKAT έχει επισημάνει ότι για να σχεδιάζει και να υλοποιεί έργα άρτια και εμπρόθεσμα χρειάζεται ισχυρή κεφαλαιοποίηση και τεχνική επάρκεια. Η πρόσφατη εξαγορά της ΑΚΤΟΡ στοχεύει στην ενίσχυση αυτών των δυνατοτήτων καθώς η προστασία της κερδοφορίας θεωρείται κρίσιμη για την ανάπτυξη.

Εφόσον είσαστε περήφανοι οι φορείς αυτής της πολιτικής, δηλαδή της κερδοφορίας όπως δείχνετε και στον τρόπο που σχεδιάζετε τα πάντα και αντιμετωπίζετε και ένα από τα σπουδαιότερα Μνημεία- αναφέρουμε σαν παράδειγμα την Ακρόπολη και τον Ιερό Βράχο ως κερδοσκοπική επιχείρηση του αντιτίμου των 30 ευρώ, τη στιγμή που σε άλλα εξαιρετικά μουσεία στο Λούβρο έχει 22 ευρώ και κάνετε ακόμα κι αυτό το χώρο αστυνομοκρατούμενο και κερδοκαπηλευόμενο της fast track πολιτιστικής εμπειρίας- τότε γιατί δεν κάνετε τουλάχιστον αυτό. Την εναπόθεση ενός έργου με τις σωστές προϋποθέσεις. Φυσικά, ξέρουμε ότι ακόμα και το νερό θα μπει σιγά σιγά στην κερδοσκοπική σας αντίληψη. Ο όμιλος διαχειρίζεται μεγάλο όγκο ανεκτέλεστων έργων πάνω από 5 δις ευρώ γεγονός που δημιουργεί προκλήσεις στην οργάνωση, χρηματοδότηση και εκτέλεση των έργων και επακόλουθα δημιουργεί πιθανές επιπτώσεις στην εμπιστοσύνη της αγοράς. Πώς θα γίνει η διαχείριση αυτών των ανεκτέλεστων έργων; Εκεί δεν έχουμε λύσεις.

Η Ευρώπη «πιέζει» μην έχοντας καμία κατανόηση στις αργοπορίες, σύμφωνα με τους κανονισμούς της Ευρωπαϊκής Ένωσης που μας έχουν βάλει το χρονικό όριο της 31 Αυγούστου του 2026, και εμείς μόνο για τις διαγωνιστικές διαδικασίες πήραμε 17 χρόνια αναμονής για τα αντιπλημμυρικά έργα Γρα Λυγιάς. Βέβαια μην ξεχνάμε ότι στα προβλήματα είναι και το εξειδικευμένο προσωπικό και η έλλειψή του, που ξέρουμε ότι είναι αποτέλεσμα του brain drain, αφού δεν υπάρχουν άνθρωποι με γνώσεις ώστε να μπορέσουν να έχουν τεχνική επάρκεια και να βοηθήσουν στα έργα αυτά, μαζί με την αύξηση τιμών στα υλικά και στην ενέργεια που ξέρουμε ότι έχει πάρει ασύλληπτα την άνοδο και την έλλειψη νομοθετικού πλαισίου.

Όλα αυτά, λοιπόν, που αναφέραμε πρέπει να μας οδηγήσουν σε επανεξέταση και σχεδιασμό των μεγάλων έργων που εντάσσονται στο Ταμείο Ανάκαμψης για να μη χάνουμε «το» ή και «τα προνόμια αυτής, γιατί ξέρουμε ότι άλλο το Ταμείο Ανάκαμψης (100% χρηματοδότηση χωρίς εθνική συμμετοχή, άμεση ρευστότητα και όλα τα καλά) γιατί όλες οι άλλες λύσεις όσο κι αν κρίνονται εθνικού επιπέδου είναι υποδεέστερες.

Κλείνοντας κυρία Πρόεδρε, 4 από τα έργα αυτά όπως και το Φράγμα Τσικνιά στη Λέσβο, είχαν παρόμοιο οικονομικό προσανατολισμό έφυγαν από το Ταμείο Ανάκαμψης και πήγαν στο Ευρωπαϊκό Ταμείο Περιφερειακής Ανάπτυξης και Ταμείο Συνοχής στο πρόγραμμα Περιβάλλον και Κλιματική Αλλαγή, θα μπορούσαν τα 200 εκατομμύρια ευρώ των συνολικών αυτών 4 έργων που παίρνουμε να έχουν διαχειριστεί και να έχουν διανεμηθεί σε άλλα έργα μικρότερης κλίμακας που τουλάχιστον ως Πλεύση Ελευθερίας πιστεύουμε ότι έχει ανάγκη αυτή η χώρα.

Θα ήθελα να σημειώσω και κάτι τελευταίο. Το έργο Μπραμιανού και τα συναφή έργα, έχουν χαρακτηριστεί ως ιδιαιτέρως τροποποιημένα υδατικά συστήματα λόγω των σημαντικών υδρομορφολογικών αλλαγών που προκαλούν. Άρα, χρειάζεται αυστηρή συμμόρφωση και εφαρμογή μέτρων για την προστασία των υδατικών συστημάτων και ας έχει χαρακτηριστεί από την Έκθεση της ΔΑΕ ως έργο με μικρό περιβαλλοντικό αποτύπωμα. Πιστεύουμε ότι το αποτύπωμά του στα περιφερειακά συστήματα είναι πάρα πολύ σημαντικό και θα το δούμε βέβαια στο μέλλον. Όπως ξέρουμε λοιπόν ότι οι τεράστιοι ταμιευτήρες μαζί με τα φερτά υλικά που αναπόφευκτα μπαίνουν μέσα στις λεκάνες αυτές δεν είναι τόσο αποδοτικοί σύμφωνα με τον χρόνο που παρέρχεται και θα θέλαμε να μας πείτε πως έχετε σκοπό να αντιμετωπίσετε όλα αυτά.

Ευχαριστώ πάρα πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Ευχαριστούμε.

Τον λόγο έχει από τους Σπαρτιάτες ο κ. Κόντης, για 5 λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, η χώρα μας έχει την πολυτέλεια να είναι ίσως η μοναδική χώρα στην Ευρώπη που έχει αποθέματα πόσιμων υδάτινων πόρων -αξιοποιημένα και μη αξιοποιημένα- τα οποία δεν έχουμε αξιοποιήσει ακόμη αλλά που είναι εφικτό. Σίγουρα, όσον αφορά την άρδευση δεν συζητάμε για πότισμα αγρών κτλ., αλλά για πόσιμη. Είμαστε από τις λίγες χώρες που δεν έχουν μεγάλη περιεκτικότητα σε μόλυβδο, όπως είναι η Γερμανία, η Γαλλία και άλλες χώρες και είναι φανερό ότι είναι αστείρευτοι αυτοί οι πόροι, γιατί από την αρχαία εποχή είναι γνωστό ότι οι Έλληνες θεωρούσαν το νερό ως πολύτιμο θησαυρό. Δυστυχώς, όμως, οι διάφορες πολιτικές όλων των κυβερνήσεων τα πολλά χρόνια τελευταία δεν έφθασαν σε επιθυμητό σημείο. Ακόμα παλεύουμε να εκμεταλλευτούμε εκτροπές ποταμών, όπως την εκτροπή του Αχελώου, ένα υδροηλεκτρικό έργο βέβαια, αλλά θα έδινε δικαίωμα σε ηλεκτρική αυτονομία, αλλά και θα έδινε το δικαίωμα να γίνουν μεγάλα αντιπλημμυρικά έργα μέχρι και τη Θεσσαλία.

Ελπίζουμε στην Κρήτη αυτό το έργο, που όντως είναι ένα έργο απαιτούμενο, ένα έργο ανάγκης, ένα έργο που θα δώσει πνοή στην έλλειψη υδάτων που παρατηρείται τελευταία σε μια περιοχή που έχει μεγάλη δραστηριότητα με την αγροκτηνοτροφία. Το θέμα είναι να υπάρξει καλός σχεδιασμός, να υπάρξει τέτοιος σχεδιασμός που και να αποφύγουμε παρεμβάσεις άσχημες για το περιβάλλον, οι οποίες, στο «τέλος της ημέρας» θα δημιουργήσουν πρόβλημα στους υδάτινους πόρους μας, αλλά να προσέξουμε και την εκροή και τη διαφυγή αυτών των υδάτων που υπάρχουν και είναι αξιοποιήσιμα, γιατί και σε άλλες περιοχές της χώρας μας, όπως είναι στην Αργολίδα που υπάρχει μεγάλη δυνατότητα αποταμίευσης υδάτων, τα περισσότερα φεύγουν στη θάλασσα.

Είναι ένα έργο που θέλουμε εμείς, που το θέλει η περιοχή, που το θέλει όλη η Κρήτη και όλες οι περιοχές της Ελλάδας, όπου υπάρχει ή δεν υπάρχει λειψυδρία. Δεν έχουμε κανένα λόγο να είμαστε καχύποπτοι με το έργο, ούτε να είμαστε αντίθετοι. Θέλουμε να πιστεύουμε ότι θα ληφθούν όλες οι προϋποθέσεις και όλες οι συνθήκες που επιβάλλεται ώστε το έργο να είναι πραγματικά μια βοήθεια για όλο το νησί και όχι, μόνο για την περιοχή και μακάρι να γίνουν κι άλλα τέτοια πολλά έργα. Επαναλαμβάνω, όμως, με την κατάλληλη προσοχή που επιβάλλει η ανάγκη σε ένα τόσο ευαίσθητο θέμα.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Και εμείς σας ευχαριστούμε. Τον λόγο έχει τώρα μέσω των υπηρεσιών Webex, ο ανεξάρτητος Βουλευτής κ. Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε. Θα έλεγα ότι από πλευράς της κυρίας Αλεξόπουλου τονίστηκε πανελλαδικά η αναγκαιότητα και η έλλειψη των συγκεκριμένων φραγμάτων, αλλά και η προσπάθεια που γίνεται προκειμένου να καλύψουμε ένα σημαντικό μέρος που έχει να κάνει με την ανάπτυξη της χώρας μας, δηλαδή, τον πρωτογενή τομέα. Θεωρούμε ότι είναι σημαντικό το έργο που οδηγείται προς κατασκευή στην Ιεράπετρα, αλλά και βεβαίως έχει να κάνει και με άλλα σημεία της χώρας μας, όπως και στο Νομό από όπου προέρχομαι.

Όμως θα ήθελα να αναφέρω ότι πάλι εκκινήσαμε με ένα μικροπολιτικό τρόπο και τόνο, ενώ θετικά έργα θα έπρεπε να τυγχάνουν της δικής μας συναίνεσης και κοινής προσπάθειας, προκειμένου να καλύψουμε αυτή την πολύχρονη αδυναμία.

Το τονίζω αυτό καθότι αναφέρθηκαν και οι οδικοί άξονες που έχουν να κάνουν με τον τόπο μου, Δράμα – Αμφίπολη, πάμε στη δεύτερη γενιά, όπως κι ένα σημαντικό σημείο που οφείλω να τονίσω κι έχει να κάνει με τον πρωτογενή τομέα του τόπου μου, καθότι γνωρίζετε πάρα πολύ καλά, αγαπητέ Υπουργέ και Υφυπουργέ, ότι ο Νέστος κατά κάποιο τρόπο ενισχύει την άρδευση των όμορων νομών της Καβάλας και της Ξάνθης, αλλά, δυστυχώς, λείπει από το κομμάτι αυτό η Δράμα. Ενώ έχουν κατασκευαστεί 2 υδροηλεκτικά φράγματα, Πλατανόβρυσης και Θησαυρού, πάμε στη δεκαετία ενδεχομένως, βεβαίως, από το 2000 που ξεκίνησε η προσπάθεια αυτή. Δυστυχώς η δέσμευση της ΔΕΗ αναφορικά με τη λειτουργία και την κατασκευή ταμιευτήρα στο Τέμενος Παρανεστίου προκειμένου να υπάρξει χοάνη, δηλαδή σήραγγα, έτσι ώστε να αρδεύεται και ο κάμπος της Δράμας, μολονότι παρασχέθηκαν από πλευράς και της Περιφέρειας αλλά και της Περιφερειακής Ενότητας της Δράμας οι εκτάσεις εκείνες προκειμένου να προχωρήσει η ΔΕΗ παρότι υπήρξαν οι μελέτες, δυστυχώς δεν προχώρησε στην κατασκευή του συγκεκριμένου ταμιευτήρα.

Οφείλω να τονίσω ότι ο πρωτογενής τομέας στην περιοχή του κάμπου της Δράμας είχε μείωση φέτος περίπου στο 30%. Αυτό το λέω γιατί τονίστηκε η αναγκαιότητα κάλυψης της λειψυδρίας και από πλευράς άρδευσης αλλά και ύδρευσης. Αναφέρομαι και στο Κάτω Νευροκόπι, στο λεκανοπέδιο, που ενώ θα θεωρεί κανείς ότι πράγματι θα υπήρχε μία «πλημμύρα» από πλευράς άρδευσης, δυστυχώς και εκεί η λειψυδρία είναι έντονη. Ήδη έχουμε προχωρήσει και έχει προχωρήσει η Κυβέρνηση στην προσπάθεια κατασκευής φράγματος στο Αρκουδόρεμα, όπως λέγεται, αλλά και στο συγκεκριμένο σημείο, αναφορικά με το Παρανέστι προκειμένου να αρδεύετε ο κάμπος, οφείλω να τονίσω ότι γίνεται μια προσπάθεια η οποία πιστεύω ότι θα καρποφορήσει και γι’ αυτό οφείλουμε να συμβάλλουμε στην κοινή αυτή προσπάθεια προκειμένου από πλευράς και του Υπουργείου Περιβάλλοντος να πιεστεί η ΔΕΗ να προχωρήσει στην κατασκευή του συγκεκριμένου ταμιευτήρα, γιατί είναι υποχρεωμένη, υπάρχει στη σύμβαση, πλην, όμως, δεν υπάρχει μέχρι στιγμής αυτή η ανάληψη ευθύνης για την κατασκευή του ταμιευτήρα. Υπάρχουν, επίσης, και τα αντισταθμιστικά οφέλη που από την πλευρά της ΔΕΗ δεν έχουν καταβληθεί μέχρι σήμερα, και οφείλω να το τονίσω γιατί υπάρχει η ιδιωτικοποίηση της ΔΕΗ, αλλά υπάρχει και η ευθύνη καθότι η Δράμα, από πλευράς ανάπτυξης και οικονομικής επιβίωσης έχει να κάνει με τον πρωτογενή τομέα.

Θεωρώ θετικό το έργο αυτό το οποίο γίνεται προκειμένου να καλύψει ένα μεγάλο κομμάτι της Κρήτης και πιστεύω ότι αυτό θα συνεχιστεί και σε όλους τους νομούς της χώρας, καθότι η Κυβέρνηση με το νέο σχέδιο ενεργειακής κάλυψης, το οποίο όπως γνωρίζετε έχει και την έγκριση της Ευρωπαϊκής Ένωσης -και αναφέρομαι στο Εθνικό Σχέδιο για την Ενέργεια και την Κλιματική Έλλειψη- έχει συμπεριληφθεί στο σχετικό σχέδιο και θέλω να πιστεύω ότι θα συνεχιστεί αυτή η προσπάθεια για υλοποίηση κατασκευής αυτών των φραγμάτων, για να καλύψουμε την λειψυδρία που έχει να κάνει και με την επιβίωση του πρωτογενούς τομέα.

Σας ευχαριστώ για την ανοχή σας και συνεχίζουμε, θέλω να πιστεύω, την κοινή προσπάθεια και με τα άλλα πολιτικά κόμματα, καθότι η ευθύνη δεν είναι συγκεκριμένη, αφορά όλους μας και οφείλουμε αυτόν τον τομέα να τον ενισχύσουμε με μία συλλογική προσπάθεια.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Πλακιωτάκης Ιωάννης, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Δελής Ιωάννης, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αθανασίου Μαρία, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Ευχαριστούμε τον κ. Κυριαζίδη και προχωράμε στον δεύτερο κύκλο των Ομιλητών δίνοντας τον λόγο στον κ. Χρήστο Σταϊκούρα από τη Νέα Δημοκρατία, για 5 λεπτά.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το έργο για το οποίο γίνεται σήμερα ενημέρωση, συνιστά μία ακόμα πολύ σημαντική παρέμβαση για την Κρήτη. Αφορά στη βελτίωση της λειτουργίας του εξοπλισμού του Φράγματος Μπραμιανού και στην καλύτερη διαχείριση και αξιοποίηση του διατιθέμενου υδατικού δυναμικού της περιοχής για άρδευση, ύδρευση και αντιπλημμυρική προστασία.

Πράγματι, όπως σωστά είπε ο κύριος Υπουργός, στην ίδια εργολαβία συμπεριλαμβάνεται και η κατασκευή του νέου Φράγματος Μύρτου που θα λειτουργεί συνδεδεμένα με το Φράγμα του Μπραμιανού με ενιαία διαχείριση των υδάτων τους για την αντιμετώπιση του πλημμυρικού φαινομένου και προβλήματος στην περιοχή της Γρά Λυγιάς.

Η κριτική που είχε ασκηθεί κατά το παρελθόν ήταν ότι, θα χαθούν αυτά τα έργα, δεν θα γίνουν, γιατί απεντάχθησαν από το Ταμείο Ανάκαμψης και Ανθεκτικότητας. Σήμερα, αποδεικνύεται -για να είμαστε ειλικρινείς «και» σήμερα αποδεικνύεται, γιατί υπεγράφη η σύμβαση για τον Τσικνιά- ότι κανένα έργο δεν χάθηκε. Όλα είχαν εξασφαλισμένη χρηματοδότηση.

Η δεύτερη κριτική που ασκήθηκε σήμερα είναι ότι χάθηκαν, τουλάχιστον, τα λεφτά θα μπορούσαν να πάνε κάπου αλλού. Τα 600 εκατομμύρια του Daniel για να γίνουν τα σιδηροδρομικά έργα και τα έργα τα οδικά, δεν βρέθηκαν έτσι. Είναι 600 εκατομμύρια από το Ταμείο Ανάκαμψης, και όπως βλέπετε, η Πολιτική Ηγεσία, τις τελευταίες 10-15 ημέρες έχει υπογράψει έργα, τα οποία επί πολύ καιρό, δούλευαν οι υπηρεσίες μαζί με τις προηγούμενες και τη σημερινή Πολιτική Ηγεσία.

Με την ευκαιρία αυτή συνεπώς εγώ, θα ήθελα να κάνω μια λίγο διαφορετική τοποθέτηση, για να αντιληφθούμε λίγο πώς γίνονται τα δημόσια έργα στην Ελλάδα. Για την υλοποίηση αυτού του έργου, εργάστηκαν πράγματι, κύριοι συνάδελφοι, διαδοχικές κυβερνήσεις. Πρωτίστως όμως, οι κυβερνήσεις της Νέας Δημοκρατίας, γιατί τα μεγάλα δημόσια έργα είναι σαν μια «σκυταλοδρομία» με το ζητούμενο να είναι, οι διαδοχικοί δρομείς να αναπτύσσουν υψηλές ταχύτητες.

Ο πρώτος «δρομέας» ήταν η Κυβέρνηση ΣΥΡΙΖΑ. Στις 30 Αυγούστου του 2018, προχώρησε στην έγκριση των περιβαλλοντικών όρων για το έργο, με χρονική διάσταση και διάρκεια ισχύος έως τις 30 Αυγούστου του 2018. Αυτό ήταν που έκανε για το έργο, η τότε κυβέρνηση.

Ο δεύτερος «δρομέας» ήταν η της Νέας Δημοκρατίας, την περίοδο 2019-2023. Βασικές πρωτοβουλίες. Στις 21 Φεβρουαρίου 2022, κατόπιν Πράξης του Υπουργικού Συμβουλίου, από το 2020, έγινε η κήρυξη των απαιτούμενων απαλλοτριώσεων για την κατασκευή του έργου.

Στις 18 Οκτωβρίου 2022, εγκρίθηκε η δέσμευση προϋπολογισμού. Εγκρίθηκε η προσφυγή στην ανοιχτή διαδικασία. Ο χαρακτηρισμός του έργου ως εθνικού, ειδικού και σημαντικού επιπέδου, η διακήρυξη, τα τεύχη δημοπράτησης και ορίστηκε η αναθέτουσα και η προϊσταμένη αρχή.

Στις 29 Νοεμβρίου 2022, δημοσιεύθηκε η περίληψη της διακήρυξης, στον τοπικό Τύπο και στις 25 Ιανουαρίου 2023, συγκροτήθηκε η επιτροπή διαγωνισμού για την ανάθεση της δημόσιας σύμβασης του έργου.

Ο τρίτος «δρομέας», ήταν η νέα σύνθεση της Κυβέρνησης της Νέας Δημοκρατίας, την περίοδο 2023 - Μάρτιος 2025. Βασικές πρωτοβουλίες της. Στις 21 Μαΐου 2024, εγκρίθηκε η ένταξη του έργου στο Πρόγραμμα Περιβάλλον και Κλιματική Αλλαγή 2021-2027. Στις 4 Ιουνίου 2024, εγκρίθηκε η ένταξη στο Πρόγραμμα Δημοσίων Επενδύσεων με τίτλο «Κατασκευή νέων έργων αντιπλημμυρικής προστασίας αρμοδιότητας Διεύθυνσης Δ19».

Στις 10 Ιουνίου 2024, μετά από μεταθέσεις ημερομηνιών υποβολής προσφορών, τροποποιήσεις της περίληψης διακήρυξης και ελέγχου των στοιχείων των συμμετεχόντων στη διαδικασία οικονομικών φορέων, εγκρίθηκε το αποτέλεσμα της διαδικασίας επιλογής αναδόχου.

Στις 12 Φεβρουαρίου, στις 26 Ιουλίου και στις 22 Νοεμβρίου του 2024, διαμορφώθηκε το πρακτικό ελέγχου δικαιολογητικών συμμετοχής και οικονομικών προσφορών της Επιτροπής Ανταγωνισμού.

Στις 30 Αυγούστου 2024, κατακυρώθηκε η δημόσια σύμβαση του έργου. Εγκρίθηκε το πρακτικό ελέγχου δικαιολογητικών προσωρινού αναδόχου και η δέσμευση προϋπολογισμού και εξουσιοδοτήθηκε η Προϊσταμένη της Διεύθυνσης Αντιπλημμυρικών και Εγγειοβελτιωτικών Έργων για την υπογραφή του σχετικού συμφωνητικού.

Στις 18 Νοεμβρίου 2024 διαβιβάστηκε ο φάκελος του έργου για Προσυμβατικό Έλεγχο στο Ελεγκτικό Συνέδριο.

Στις 12 Δεκεμβρίου 2024 ο ανάδοχος υπέβαλε τα απαιτούμενα δικαιολογητικά, καθώς και την ενημέρωση αλλαγής της επωνυμίας της εταιρείας. Είχαμε και αυτό να αντιμετωπίσουμε.

Στις 23 Δεκεμβρίου 2024 εκδόθηκε η Πράξη του Ελεγκτικού Συνεδρίου σύμφωνα με την οποία κρίθηκε ότι δεν κωλύεται η υπογραφή της σχετικής Σύμβασης.

Στις 31 Ιανουαρίου, στις 11 Φεβρουαρίου και στις 18 Φεβρουαρίου του 2025 ολοκληρώθηκε η διαδικασία της υπεύθυνης δήλωσης περί οψιγενών μεταβολών.

Τη σκυτάλη για τα τελευταία μέτρα την παίρνει η σημερινή Κυβέρνηση της Νέας Δημοκρατίας για την ενημέρωση σήμερα της αρμόδιας Επιτροπής και για την υπογραφή της σύμβασης μέσα στην εβδομάδα και η σημερινή ή κάποια επόμενη θα εγκαινιάσει το έργο, εύχομαι εντός χρονοδιαγράμματος.

Συνεπώς, ακούγοντας αυτή την αλληλουχία των δεδομένων και τη δυσκολία της άσκησης σε όλα τα δημόσια έργα, οφείλω, επειδή η πολιτική πρέπει να ασκείται με ήθος και αξιοπρέπεια, να ευχαριστήσω και να συγχαρώ τους συντελεστές αυτής της διαχρονικής συλλογικής προσπάθειας, πολιτικές ηγεσίες, συναδέλφους Βουλευτές και υπηρεσιακούς παράγοντες που είναι σήμερα παρόντες και την ανάδοχο εταιρεία.

Κυρίες και κύριοι συνάδελφοι, η παρέμβαση που συζητάμε σήμερα είναι μια στρατηγική υποδομή ύδρευσης, η οποία αθροίζεται στο σύνολο των έργων που υλοποιούνται και δρομολογούνται από τις τελευταίες κυβερνήσεις της Νέας Δημοκρατίας σε όλη την Ελλάδα στο κρίσιμο πεδίο της διαχείρισης των υδάτινων πόρων. Εντάσσεται όμως και σε ένα ευρύτερο πλέγμα κυβερνητικών παρεμβάσεων στην Κρήτη, όπως είναι η κατασκευή του ΒΟΑΚ, η κατασκευή του ΔΑΗΚ, η λειτουργία και αξιοποίηση του ΚΑΗΚ, η αξιοποίηση του υδάτινου δυναμικού του ποταμού Ταυρωνίτη - μίλησε ο κ. Υπουργός γι’ αυτό-η κατασκευή του φράγματος στο Πλατύ, η μελέτη αρδευτικών δικτύων Γερακαρίου – Ρεθύμνου, η αξιοποίηση ταμιευτήρα φράγματος ποταμών Αμαρίου, το νέο Αστυνομικό Μέγαρο Ρεθύμνου, η κατασκευή και αναβάθμιση δικαστικών μεγάλων της Περιφέρειας, η αποκατάσταση βλαβών επί γεφυρών στον ΒΟΑΚ και η δημιουργία σχολικών υποδομών.

Συμπερασματικά, η Κυβέρνηση της Νέας Δημοκρατίας παραμένει συνεπής στη δέσμευσή της απέναντι στην τοπική κοινωνία για την πρόοδο των έργων που έχουν τεθεί ως προτεραιότητα στην Κρήτη.

Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Και εμείς σας ευχαριστούμε.

Τον λόγο έχει ο κ. Ιωάννης Πλακιωτάκης.

**ΙΩΑΝΝΗΣ ΠΛΑΚΙΩΤΑΚΗΣ (Α΄ Αντιπρόεδρος της Βουλής):** Ευχαριστώ κυρία Πρόεδρε, καταρχάς για τη δυνατότητα που μου δίνετε να απευθυνθώ στην Επιτροπή, σήμερα.

Πράγματι, πρόκειται για μία θα έλεγα ιστορική στιγμή. Φανταστείτε ότι την προηγούμενη φορά που είχαμε την τύχη να υλοποιούνται και να λειτουργούν εγγειοβελτιωτικά έργα στο Λασίθι, αλλά και γενικότερα στη χώρα, ήταν πριν 40 χρόνια, πάλι επί Κυβέρνησης της Νέας Δημοκρατίας, τυχαίο μάλλον το γεγονός. Ένας Κυριάκος Μητσοτάκης διαδέχεται έναν Κωνσταντίνο Μητσοτάκη. Η πραγματικότητα όμως είναι ότι πάλι επί Κυβέρνησης της Νέας Δημοκρατίας, χωρίς να παραγνωρίζω τις όποιες προσπάθειες έχουν γίνει στο παρελθόν, κυρίως ως προς το μελετητικό κομμάτι για την ωρίμανση του έργου και θέλω να αποδώσω τα εύσημα και στον πρώην Υπουργό, κ. Χρήστο Σταϊκούρα, αλλά και στον νυν Υπουργό, κ. Χρίστο Δήμα, για την καθοριστική τους συμβολή για την υπογραφή της σύμβασης, που θα έχουμε την ευκαιρία να πραγματοποιηθεί την ερχόμενη Πέμπτη επιτόπου στην Ιεράπετρα.

Ενός έργου το οποίο, όπως είπα, η περιοχή το ανέμενε εδώ και δεκαετίες. Μια περιοχή που οφείλω να ενημερώσω τις κυρίες και κυρίους συναδέλφους, ότι πρόκειται για τον πιο ξηροθερμικό νομό της χώρας, την πιο ξηροθερμική περιοχή της χώρας. Το φράγμα των Μπραμιανών είναι ένα φράγμα το οποίο αρδεύει πάνω από 20.000 στρέμματα θερμοκηπιακές καλλιέργειες και πάνω από 20.000 στρέμματα ελαιώνες. Αντιλαμβάνεστε λοιπόν ότι χωρίς νερό δεν υπάρχει Ιεράπετρα, δεν υπάρχει οικονομία στην περιοχή.

Επομένως, μπορεί να αντιληφθεί κάποιος εύκολα ότι πρόκειται για ένα έργο που θα τονώσει τόσο την οικονομική και τη γεωργική ανάπτυξη όσο και τουριστική στην ευρύτερη περιοχή, τα οποία σε συνδυασμό με τα 2 επίσης πολύ σημαντικά έργα ΣΔΙΤ, τα οποία είναι ενταγμένα στο πρόγραμμα ΥΔΩΡ 2.0, συγκεκριμένα το φράγμα του Αγίου Ιωάννου πάλι στην Ιεράπετρα και τη Λιμνοδεξαμενή των Χοχλακίων στη Σητεία, θα τονώσουν σε πολύ σημαντικό βαθμό την αγροτική ανάπτυξη της ευρύτερης περιοχής. Άρα, μιλάμε για 3 έργα, με προϋπολογισμό πάνω από 120 εκατομμύρια ευρώ. Αυτό από μόνο του αποδεικνύει την έμπρακτη βούληση, όπως τόνισε και ο αγαπητός Χρήστος Σταϊκούρας, την έμπρακτη βούληση, αλλά θα πρόσθετα και την αποτελεσματικότητα της σημερινής Κυβέρνησης, να προωθήσει σημαντικές πρωτοβουλίες ανάπτυξης στην περιοχή του Λασιθίου.

Νομίζω ότι ο πολιτικός κρίνεται τελικά από το αποτέλεσμα. Καλές είναι οι προθέσεις, καλά είναι τα λόγια, όμως κυρίες και κύριοι συνάδελφοι - και απευθυνόμενος βέβαια και στους συμπολίτες μας, οι οποίοι μας παρακολουθούν αυτή την ώρα- όλοι κρινόμαστε από το αποτέλεσμα. Και το αποτέλεσμα είναι προϊόν σχεδιασμού, κυρίως από την προηγούμενη περίοδο και βεβαίως, θα κριθεί και από την υλοποίηση των έργων εντός των συγκεκριμένων χρονοδιαγραμμάτων.

Θέλω ειλικρινά να ευχαριστήσω και την τωρινή ηγεσία του Υπουργείου Υποδομών και τον Χρίστο Δήμα, τον κύριο Ταχιάο, αλλά και τον Χρήστο Σταϊκούρα, για την πολύτιμη συνδρομή τους και βεβαίως εδώ θα είμαστε να παρακολουθούμε την πορεία υλοποίησης του έργου, επαναλαμβάνω, σε μια περίοδο όπου το φράγμα λειτουργεί στα όρια του. Αυτή τη στιγμή τα αποθέματα του φράγματος είναι περίπου στα 3 με 3,5 εκατομμύρια. Καταλαβαίνετε, λοιπόν, ότι μπορεί να αργήσαμε. Προφανώς και δεν είναι δική μας μόνο ευθύνης, αλλά επειδή ακριβώς κρινόμαστε, πιστεύω ότι θα βοηθήσει σημαντικά στην αντιμετώπιση αυτής της έντονης κλιματικής κρίσης, κλιματικής αλλαγής. Βέβαια, αναμένουμε και την υπογραφή και των υπόλοιπων 2 πολύ σημαντικών εγγειοβελτιωτικών έργων για το Λασίθι, που το αναμένουμε με πολύ μεγάλη ανυπομονησία.

Και πάλι, ευχαριστώ θερμά όλους τους συναρμόδιους Υπουργούς και όλες τις πολιτικές ηγεσίες της Νέας Δημοκρατίας.

Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Και εμείς σας ευχαριστούμε.

Τον λόγο τώρα έχει η ανεξάρτητη Βουλευτής, κυρία Θεοδώρα Τζάκρη, για 5 λεπτά.

**ΘΕΟΔΩΡΑ ΤΖΑΚΡΗ:** Ευχαριστώ πολύ κυρία Πρόεδρε.

Κύριε Υπουργέ, το σημερινό θέμα εμφανίζει ενδιαφέρουσες εκπλήξεις και ανατροπές, που οφείλουμε βεβαίως και να τις δούμε και να τις σχολιάσουμε. Θα ξεκινήσω πρώτα ως προς τη χρηματοδότησή του, καθώς μιλούμε πάντα για μια σύμβαση έργου κατασκευής συμπληρωματικών έργων, Ταμιευτήρα Μπραμιανού, αντιπλημμυρικών έργων Γρα Λυγιάς και φράγματος Μύρτου της Περιφερειακής Ενότητας Λασιθίου της Κρήτης, όπου έχει προϋπολογισμό 53.500.000 ευρώ και ΦΠΑ 24%. Δημοσιεύθηκε στο ΚΗΜΔΗΣ στις 23.11.2022 και η κατάθεση των προσφορών στο ΕΣΗΔΗΣ έγινε με καταληκτική ημερομηνία 26.1.2023. Αρχικά είχε ενταχθεί στο Ταμείο Ανάκαμψης και Ανθεκτικότητας και τελικά θα χρηματοδοτηθεί από το ΕΣΠΑ. Είναι η πρώτη έκπληξη και η δεύτερη ως προς τον ανάδοχο κατασκευής, όπου ενώ αρχικά είχε αναδειχθεί ο πρώτος μειοδότης, στη συνέχεια αναδείχθηκε ο δεύτερος, μετά ο τρίτος και τελικά το έργο θα υλοποιηθεί με τον τίτλο του τέταρτου μειοδότη.

Σχετικά με τα χρηματοδοτικά, στο τέλος του 2022 αποφασίστηκε η ένταξη του συγκεκριμένου έργου στο Ταμείο Ανάκαμψης και Ανθεκτικότητας, με συνολική προθεσμία εκτέλεσης 36 μήνες. Ποσό λογικά ήταν όλα αυτά, όταν γνωρίζουμε ότι το Ταμείο Ανάκαμψης και Ανθεκτικότητας τελειώνει το Μάϊο του 2026, ενώ το έργο θα τελειώσει, θα ολοκληρωθεί μέχρι το 2027. Τελικά, φυσικά, άλλαξε η απόφαση χρηματοδότησης του έργου καθώς διαπιστώθηκε ότι αυτό ήταν απολύτως σαφές εξαρχής ότι δεν ήταν δυνατόν να υλοποιηθεί το έργο στα στενά χρονικά πλαίσια του Ταμείου Ανάκαμψης και Ανθεκτικότητας και εντάχθηκε τελικά στο ΕΣΠΑ.

Σχετικά με το διαγωνισμό. Αρχικά η Επιτροπή Διαγωνισμού εισηγείται ομόφωνα την ανάθεση της σύμβασης στον πρώτο μειοδότη με έκπτωση 15,77%. Η αναθέτουσα αρχή ζητάει από την Επιτροπή Διαγωνισμού τον επανέλεγχο των στοιχείων που προσκομίστηκαν από τον πρώτο μειοδότη για αιτιολόγηση της οικονομικής του προσφοράς. Η Επιτροπή Διαγωνισμού ζητάει από το πρώτο μειοδότη να υποβάλει συμπληρωματικά στοιχεία. Ο πρώτος μειοδότης υποβάλλει συμπληρωματικά στοιχεία για την αιτιολόγηση της τιμής της προσφοράς του και η Επιτροπή Διαγωνισμού γνωμοδοτεί ξανά ομόφωνα «υπέρ» της απόρριψης της αιτιολόγησης του αποκλεισμού του πρώτου μειοδότη από την περαιτέρω διαδικασία του διαγωνισμού και εισηγείται, ξανά ομόφωνα, την ανάθεση της δημόσιας σύμβασης στο δεύτερο μειοδότη, με έκπτωση αυτή τη φορά, 10,80%. Ο πρώτος μειοδότης αποσύρεται από το διαγωνισμό χωρίς καν να το «παλέψει», ενώ ο δεύτερος, που θα κηρυσσόταν, πλέον, προσωρινός ανάδοχος, αποσύρεται, επίσης. Στη συνέχεια, αποσύρονται από το διαγωνισμό ο πέμπτος και ο έβδομος μειοδότης.

Τελικά, από τους 7 αρχικά συμμετέχοντες, παραμένουν στο διαγωνισμό 3, ο τρίτος, ο τέταρτος και ο έκτος, κατά ύψος έκπτωσης προσφοράς. Έτσι, η Επιτροπή Διαγωνισμού εισηγείται ομόφωνα την ανάθεση της σύμβασης στον τρίτο μειοδότη, δηλαδή, την INTRAKAT, με έκπτωση 3,32% έναντι 15,77% του πρώτου μειοδότη και 10,80% του δεύτερου μειοδότη. Ο Υπουργός Υποδομών και Μεταφορών εγκρίνει την κατακύρωση της σύμβασης και τα πεπραγμένα της Επιτροπής του Διαγωνισμού. Πλέον, από τους 3 παραμένοντες στον διαγωνισμό μόνο οι 2, η INTRAKAT και ο ΑΚΤΩΡΑΣ, υποβάλλουν δικαιολογητικά για την παράταση ισχύος των προσφορών τους και συνεχίζουν.

Το κλιμάκιο του Ελεγκτικού Συνεδρίου κρίνει ότι δεν κωλύεται η υπογραφή της σύμβασης με την INTRAKAT. Η αναθέτουσα αρχή ζητάει από τον προσωρινό ανάδοχο, δηλαδή την INTRAKAT, να υποβάλει υπεύθυνη δήλωση περί οψιγενών μεταβολών, όμως, αντί της INTRAKAT απαντάει ο Όμιλος Εταιρειών ΑΚΤΩΡ, ο οποίος υποβάλλει τα σχετικά με την υπεύθυνη δήλωση περί οψιγενών μεταβολών, δεδομένου ότι INTRAKAT και ΑΚΤΩΡΑΣ ανήκουν, πλέον, στον ίδιο Όμιλο.

Έτσι, μετά από σχεδόν 2,5 χρόνια από την έναρξη του διαγωνισμού, από τους 7 προσφέροντες, απέμειναν μόνο 2, η INTRAKAT και ο ΑΚΤΩΡΑΣ, δηλαδή ο εξής 1, ο Όμιλος Εταιρειών Aktor.

Εν κατακλείδι, κύριε Υπουργέ, δεν κρίνουμε, ούτε επιφυλασσόμαστε περί της σκοπιμότητας και του αντικειμένου του έργου της σύμβασης. Είναι ένα έργο πάρα πολύ σημαντικό για την Κρήτη, με χαρακτήρα σχετικό με την άρδευση και την ύδρευση της περιοχής, αλλά και με έναν σαφέστατα αντιπλημμυρικό χαρακτήρα που έχει το συγκεκριμένο έργο. Δεν μπορούμε, όμως, να αγνοήσουμε τις εξωπραγματικές αρχικές κυβερνητικές αποφάσεις για τη χρηματοδότηση και, επίσης, το χρονοδιάγραμμα κατασκευής του έργου και επιπλέον, δεν μπορούμε να αγνοήσουμε τις παλινωδίες των διοικητικών αποφάσεων. Δεν μπορούμε να αγνοήσουμε τις «εξαφανίσεις» προσφερόντων κατά την εξέλιξη του διαγωνισμού. Δεν μπορούμε να αγνοήσουμε τη γιγάντωση οικονομικών φορέων, ως αποτέλεσμα της κυβερνητικής πολιτικής.

Είπε προηγουμένως ο κ. Σταϊκούρας, ότι αυτό είναι έργο των πεπραγμένων της Νέας Δημοκρατίας. Ναι, πραγματικά. Και νομίζω ότι το θέμα αυτό, θυμόσαστε, ότι είχε αναλυθεί κατά την προηγούμενη συνεδρίαση της Επιτροπής μας, όταν συζητούσαμε την κύρωση 8 συμβάσεων οδικών και σιδηροδρομικών έργων, που έγιναν μετά τις καταστροφές στη Θεσσαλία από τον Elias και τον Daniel, με αφορμή τις επιστολές διαμαρτυρίας όλων των οργανώσεων προς τον Υπουργό και τον Πρωθυπουργό, όπου, μεταξύ άλλων, ανέγραφαν και το ξαναδιαβάζω «Είναι πλέον φανερό και φροντίστε να το κάνετε σαφές σε όλους τους τόνους, ότι για το Υπουργείο υπάρχουν μόνο 4 εταιρείες που έχουν δικαίωμα πρόσβασης σε όλα τα δημοπρατούμενα έργα στη χώρα, οι οποίες λειτουργώντας υπό ένα συνεργατικό περιβάλλον, έχουν εξασφαλίσει υπογεγραμμένες συμβάσεις ύψους 18 δις ευρώ, με πολύ ευνοϊκούς όρους, αποκτώντας σχεδόν όλο το μερίδιο της συνολικής αγοράς, με την ενθάρρυνση της πολιτικής ηγεσίας του Υπουργείου».

Αυτό είναι επομένως και το ξαναβλέπουμε, δυστυχώς, σε όλα τα σχέδια συμβάσεων έργων που έρχονται προς κύρωση στην Επιτροπή μας.

Σας ευχαριστώ πολύ κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής) :** Κι εμείς σας ευχαριστούμε.

Τον λόγο έχει η κυρία Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ**: Κύριοι Υπουργοί, κυρίες και κύριοι συνάδελφοι, δεν έχουμε έρθει σήμερα εδώ για να συζητήσουμε την αποτελεσματικότητα της Κυβέρνησης στο σχέδιό της για τη διαχείριση των υδάτινων πόρων ούτε για τον σχεδιασμό της πολιτικής προστασίας σε συνδυασμό με εγγειοβελτιωτικά έργα, που δυστυχώς είναι ανύπαρκτη. Αν μιλήσουμε γι’ αυτό θα πρέπει να πω ότι σήμερα που η Ιεράπετρα είναι σε κατάσταση εκτάκτου ανάγκης λόγω ξηρασίας, το οροπέδιο Λασιθίου έχει πλημμυρίσει και οι αγρότες πάλι έχουν καταστραφεί.

Θα περάσω όμως κατευθείαν στο θέμα της συζήτησης, διότι άκουσα προηγουμένως και τον πρώην Υπουργό, κ. Σταϊκούρα, να μας λέει για τεράστια έργα που ολοκληρώνονται στην Κρήτη όμως δυστυχώς κανένα από αυτά δεν αφορά ουσιαστικά το Λασίθι. Ένας ΒΟΑΚ όπως μας είπε και ο Υφυπουργός από τον Κίσσαμο μέχρι τη Σητεία είναι παράλογη απαίτηση για εμάς τους Λασηθιώτες. Δεν είναι αναγκαιότητα, είναι παράλογη απαίτηση. Σε αυτή λοιπόν την παράλογη απαίτηση, άλλο ένα έργο που ανέφερε ο κ. Πλακιωτάκης που είναι η Λιμνοδεξαμενή και το φράγμα Αγίου Ιωάννη, είναι στον «αέρα». Μπορείτε να μας πείτε με ποιο χρηματοδοτικό εργαλείο θα υλοποιηθεί, εφόσον έχουμε δεσμευτεί ότι θα υλοποιηθεί;

Όσον αφορά το υπό συζήτηση συγκεκριμένο έργο για την Ιεράπετρα, που είναι και η ιδιαίτερη καταγωγή μου, δεν είναι απλώς ένα ακόμα τεχνικό έργο. Είναι ζήτημα επιβίωσης, είναι ζήτημα κοινωνικής συνοχής, είναι θέμα ανάπτυξης και προοπτικής και δυστυχώς είναι μια υπόθεση που περνάει από «40 κύματα». Θα κάνω μια σύντομη αναδρομή των τελευταίων χρόνων.

Το 2021 η Κυβέρνηση δεσμεύεται να το εντάξει στο Πρόγραμμα Δημοσίων Επενδύσεων και λέμε ότι επιτέλους κάτι «κινείται» στην άρδευση και τη αντιπλημμυρική προστασία της περιοχής μας.

Τον Ιούλιο του 2022 το έργο εντάσσεται πανηγυρικά στο Ταμείο Ανάκαμψης Και Ανθεκτικότητας με 60 εκατομμύρια ευρώ. Έρχονται οι ανακοινώσεις συνοδευόμενες από φωτογραφίες και οι δεσμεύσεις και μόλις λίγους μήνες μετά, φτάνοντας στον Μάρτιο του 2023, τίποτα δεν έχει προχωρήσει. Ο διαγωνισμός δεν έχει καν υπογραφεί και αρχίζει ένα θλιβερό πήγαινε-έλα, ένταξη, απένταξη, επανένταξη, σιωπή.

Τον Αύγουστο του 2023 χωρίς καμία ανακοίνωση, το έργο απεντάσσεται από το Ταμείο Ανάκαμψης και Ανθεκτικότητας. Η τοπική κοινωνία το μαθαίνει μήνες μετά, για την ακρίβεια τον Οκτώβριο, όχι από την Κυβέρνηση αλλά από Επίκαιρη Ερώτηση που εγώ η ίδια κατέθεσα.

Τον Ιανουάριο του 2024 ακολουθεί νέα ερώτηση από την οποία ζητάμε εξηγήσεις, δεσμεύσεις, χρονοδιάγραμμα και η απάντηση ήταν ότι το έργο απεντάχθηκε και ότι προσπαθούσαν να το εντάξουν αλλού. Δηλαδή, πάλι από την αρχή. Φτάνουμε στον Μάιο του 2024 όταν επιτέλους εντάσσεται στο ΠΕΚΑ του ΕΣΠΑ, όμως με καθυστερήσεις. Ο εργολάβος κατακυρώνεται τον Αύγουστο. Η απόφαση δεσμεύεται στο ΔΙΑΥΓΕΙΑ 5 μήνες μετά, τον Απρίλιο του 2025, και ερωτώ γιατί τέτοια σιωπή, γιατί τέτοια καθυστέρηση; Υπάρχουν μήπως πολιτικοί υπολογισμοί πίσω από αυτή την έλλειψη διαφάνειας; Την ίδια στιγμή όμως η κοινωνία δεν μένει άπραγη. Ο ΤΟΕΒ, ο Αγροτικός Σύλλογος, η Τοπική Αυτοδιοίκηση οργανώνουν αυτοψίες, ενεργούν γεωτρήσεις από μόνοι τους, κάνουν συσκέψεις, δημιουργούν σχέδια με δικούς τους πόρους. Το κράτος, απών.

Όπως είπα και πριν, ο Δήμος Ιεράπετρας είναι κηρυγμένος σε κατάσταση εκτάκτου ανάγκης λόγω λειψυδρίας από τις αρχές Φεβρουαρίου και αν μη τι άλλο φανταζόμουν, ότι κάτι τέτοιο θα επιτάχυνε τις διαδικασίες. Αντιθέτως όμως βλέπουμε το ίδιο μοτίβο. Η στάθμη του ταμιευτήρα, κύριε Υπουργέ, πέφτει συνεχώς και σήμερα είναι στα 3,5 εκατομμύρια κυβικά. Οι ανάγκες για να αρδευτούν όλες αυτές οι εκτάσεις με τους χιλιάδες τόνους κηπευτικών που φεύγουν κάθε μέρα από την Ιεράπετρα είναι περίπου στα 12 εκατομμύρια κυβικά. Η καθημερινή κατανάλωση είναι 40.000 κυβικά και οι εισροές είναι 30.000 κυβικά. Οι γεωτρήσεις γίνονται από ανάγκη. Ο αγωγός του Μύρτου είναι ημιτελής και οι αγρότες παλεύουν να μην χάσουν τις καλλιέργειες και το εισόδημα τους, ενώ ο ΤΟΕΒ για μια ακόμη φορά τους προειδοποιεί να μη βάλουν καλοκαιρινές καλλιέργειες.

Δεν είναι δυνατόν, εν έτει 2025 να πρέπει να υπενθυμίσουμε ότι αυτά τα έργα δεν πρέπει να γίνονται για επικοινωνιακούς σκοπούς και για φωτογραφίες. Θα πρέπει να γίνονται για τους ανθρώπους, για την επάρκεια του νερού, για την προστασία από τις πλημμύρες, για την ίδια την ύπαρξη της αγροτικής παραγωγής στην Ιεράπετρα, για τις επόμενες γενιές, γιατί είμαστε μια κοινωνία που στηρίζεται άμεσα στον αγροτικό τομέα. Όλη η οικονομία στηρίζεται γύρω από αυτό. Η ευθύνη δεν τελειώνει με την ένταξη. Η ευθύνη αρχίζει με την υλοποίηση και επειδή η τοπική κοινωνία δεν θέλει άλλες γενικότητες, αλλά θέλει συγκεκριμένες απαντήσεις, θα ήθελα να σας θέσω δύο ερωτήματα, αν έχετε την απάντηση, ειδάλλως θα το δούμε σε άλλη στιγμή.

Πρώτο, για τον προσαγωγό Μύρτου. Ο εργολάβος είχε αναλάβει το έργο αλλά το πράγμα έχει κολλήσει. Η αιτία; Ο εργολάβος διέκοψε την προμήθεια των σωλήνων ζητώντας νέα πληρωμή. Έχετε προχωρήσει την παραγγελία γι’ αυτή τη νέα πληρωμή; Έχει γίνει παραγγελία των σωλήνων; Πότε θα ξεκινήσει η τρίτη φάση του έργου; Γιατί αν δεν ολοκληρωθεί ο νέος προσαγωγός, ο ΤΟΕΒ πώς θα κάνει το απαραίτητο bypass που πρέπει να γίνουν ώστε να εξασφαλίσει ότι η παροχή νερού στους αγρότες θα γίνει αποτελεσματικά και θα μπορέσει να επισκευάσει και τον παλιό αγωγό; Ποιο είναι το χρονοδιάγραμμα ολοκλήρωσης; Ποιες είναι ουσιαστικά οι δεσμεύσεις ότι σε 36 μήνες θα ολοκληρωθεί, γιατί έχουν περάσει περισσότεροι από 36 μήνες από τη στιγμή που είχαμε ξαναβρεθεί για να πούμε συγχαρητήρια για το μοναδικό έργο που κάνει η Κυβέρνηση της ΝΔ. Δεν ολοκληρώνεται ένα έργο όταν γίνει η ένταξη του σε ένα χρηματοδοτικό εργαλείο. Αυτή τη στιγμή οι άνθρωποι νιώθουν ανασφάλεια στην Κρήτη, αγωνιούν και θέλουν απαντήσεις.

Δεύτερο και τελευταίο ερώτημα, για τα συμπληρωματικά έργα Μπραμιανών. Πότε ακριβώς θα εγκατασταθεί εργολάβος στην Ιεράπετρα; Ποιες είναι οι προτεραιότητες στα 4 υποέργα; Μας ενδιαφέρει άμεσα ο αγωγός από την Καλαμαύκα να συνδεθεί με το ποτάμι και το φράγμα του Μύρτου, έτσι ώστε να μη χάνεται άλλο πολύτιμο νερό στη θάλασσα. Θέλουμε σαφές χρονοδιάγραμμα υλοποίησης, όχι θεωρητικές δεσμεύσεις, πότε θα ολοκληρωθεί η αποπεράτωση και πότε θα μπορούν να λειτουργήσουν τα έργα αυτά για τους ανθρώπους της περιοχής. Γιατί για εμάς το νερό δεν είναι ένας τεχνικός δείκτης, είναι το δικαίωμα να παραμένουμε στον τόπο μας και να κρατήσουμε ζωντανή την ύπαιθρο.

Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Ευχαριστούμε την κυρία Σπυριδάκη.

Συνεχίζουμε δίνοντας τον λόγο στον κ. Καζαμία, για 5 λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα ήθελα να ξεκινήσω με το ζήτημα της υλοποίησης του συγκεκριμένου έργου, το οποίο είναι άλλο ένα αντιπλημμυρικό έργο σε μια εποχή την οποία ο κύριος Υπουργός στην εισαγωγική του τοποθέτηση χαρακτήρισε ως μια εποχή της κλιματικής κρίσης, η οποία απαιτεί στοχευμένες και άμεσες παρεμβάσεις. Δυστυχώς, έχουμε πικρή πείρα από την υλοποίηση αντιπλημμυρικών έργων, όπως έδειξε η περίπτωση των αντιπλημμυρικών έργων που είχαν προκηρυχθεί πριν από 3 χρόνια, με τεράστια ποσά και με πολύ μεγάλες προσδοκίες αναφορικά με τη Θεσσαλία και τελικά όταν είχαμε τις πλημμύρες Daniel και Elias τα έργα αυτά όπως φαίνεται είτε δεν είχαν υλοποιηθεί είτε ήταν σαθρά και δεν μπόρεσαν να αντέξουν την καταστροφή. Σε κάθε περίπτωση αυτό που φαίνεται ξεκάθαρα είναι ότι ένα πολύ μικρό μέρος τους είχε τεθεί σε λειτουργία, αν είχε τεθεί, και ποτέ δεν λάβαμε έναν ολοκληρωτικό απολογισμό εκ μέρους της Κυβέρνησης για το τι είχε γίνει ακριβώς στην υπόθεση αυτή.

Εδώ έχουμε συμπληρωματικά αντιπλημμυρικά έργα και έργα άρδευσης στην περιοχή του Λασιθίου Κρήτης. Δυστυχώς, τα έγγραφα που λάβαμε δείχνουν ότι έχει ακολουθηθεί ένα χρονοδιάγραμμα υλοποίησης, το οποίο είναι τρομερά αργό. Αποφασίστηκε να υλοποιηθεί το έργο με νόμο του 2016. Στα συνοδευτικά έγγραφα του Υπουργείου υπάρχουν 96 βήματα τα οποία έλαβαν χώρα από τότε μέχρι να φτάσουν στο σημείο συζήτησης της εκκίνησης αυτών των έργων στη Βουλή. Θυμάμαι ότι πριν από μερικές βδομάδες με τον κύριο Υπουργό είχα πάλι θέσει το θέμα της γραφειοκρατικής λειτουργίας του κράτους στην προκειμένη περίπτωση και η απάντηση που έλαβα είναι ότι αυτή εξυπηρετεί τη διαφάνεια. Τότε, αν θυμάμαι καλά κύριε Υπουργέ, είχαμε 37 με 44 περίπου βήματα. Εδώ έχουμε πάλι τα διπλάσια. Δεν αρκούν τα μισά βήματα για να εξασφαλιστεί η διαφάνεια στην προκειμένη περίπτωση; Γιατί πρέπει να είναι τόσα πολλά.

Επίσης, κάτι που παρατηρείται σχετικά με τα χρονοδιαγράμματα και τις καθυστερήσεις. Το λέω αυτό γιατί κινούμαστε σε ένα πλαίσιο που η κλιματική κρίση «χτυπά την πόρτα μας» επιτακτικά και πρέπει να κινηθούμε γρήγορα. Δεν είναι θέμα επιθυμίας εκ μέρους της Πλεύσης Ελευθερίας να βλέπει αυτά τα έργα να υλοποιούνται πιο γρήγορα από ότι χρειάζεται, αλλά υπάρχει πίεση. Ο λόγος γι’ αυτό είναι επίσης ότι υπάρχουν τεράστια κενά ανάμεσα στα βήματα. Δηλαδή, από την εφαρμογή των διατάξεων του νόμου του 2016 πέρασαν 2 χρόνια μέχρι να πάρει απόφαση ο Αναπληρωτής Υπουργός Περιβάλλοντος και από το 2018 τότε που πήρε απόφαση στο επόμενο βήμα, αριθμός 2, πέρασαν άλλα 4 χρόνια. Πώς αιτιολογούνται αυτές οι τεράστιες καθυστερήσεις; Θα μου πει ο κύριος Υπουργός ότι κάποιες ήταν της προηγούμενης κυβέρνησης, ναι αλλά από το 2018 μέχρι το 2022 το μεγαλύτερο μερίδιο είναι της δικής σας κυβέρνησης.

Πέρα από το θέμα των χρονοδιαγραμμάτων υπάρχει και έλλειψη σαφούς στρατηγικού σχεδίου. Ακούσαμε στην εισήγηση του κυρίου Υπουργού, ότι υπάρχουν έργα ύψους 2 δις, ωστόσο διαβάζουμε στον Τύπο ότι είχε ανακοινωθεί σε μια άλλη στιγμή από την Κυβέρνηση ότι τα έργα αυτά είναι ύψους 3,5 δις, αναφέρομαι σε άρθρο της έγκριτης εφημερίδας Οικονομικός Ταχυδρόμος, σχετικά με τα αντιπλημμυρικά έργα. Τελικά, πού είναι αυτό το στρατηγικό σχέδιο για την επικράτεια συνολικά και ποιο είναι το πραγματικό ύψος των κονδυλίων που έχουν διατεθεί για να υποστηριχθεί;

Επιπλέον, θα ήθελα να αναφερθώ στο διαγωνισμό. Το διαγωνισμό τον κέρδισε τελικά η εταιρεία ΑΚΤΩΡ, η οποία είχε δώσει την τέταρτη προσφορά. Η πρώτη εταιρεία είχε δώσει προσφορά 15,8% κάτω από το προϋπολογιζόμενο κόστος του έργου και αυτή κρίθηκε ότι δεν είναι κατάλληλη να υλοποιήσει το έργο. Θα θέλαμε να γνωρίζουμε λίγο περισσότερα για τους λόγους, για τους οποίους αποκλείστηκε αυτή η πρώτη στο διαγωνισμό εταιρία. Η δεύτερη αποσύρθηκε, η τρίτη, η INTRAKAT, την απέκτησε, αλλά πάλι περιέργως λίγους μήνες μετά την απέκτησε η τέταρτη εταιρεία, ο ΑΚΤΩΡ.

Στο σημείο αυτό τίθενται θέματα θεμιτού ανταγωνισμού ανάμεσα στις εταιρείες αυτές, όταν δηλαδή υπάρχουν συγχωνεύσεις εταιριών, όταν αποκλείονται κάποιες εταιρείες, οι οποίες έχουν κάνει την καλύτερη προσφορά, οι πολίτες που τα βλέπουν αυτά και έχουν βέβαια πικρά πείρα από την κακή υλοποίηση των αντιπλημμυρικών έργων στη Θεσσαλία, αναρωτιούνται κατά πόσο υπήρξε διαφάνεια στον διαγωνισμό και ποιοι είναι οι λόγοι για τους οποίους έχουμε τελικά μια τέτοια εξέλιξη, μια εξέλιξη κατά την οποία ένας πολύ μεγάλος όμιλος, ο οποίος αναλαμβάνει στις περισσότερες περιπτώσεις τα έργα αυτού του τύπου, ανέλαβε τη συγκεκριμένη προσφορά με έκπτωση μόνο 3,3%, σε σχέση με το προϋπολογιζόμενο κόστος, μια χαμηλή κατά κοινή ομολογία έκπτωση.

Ήθελα να κλείσω ρωτώντας συγκεκριμένα, τι σημαίνει ακριβώς χαμηλό περιβαλλοντικό αποτύπωμα, είναι κάτι που αναφέρεται και στα έγγραφα, το ακούσαμε προηγουμένως και από τον κύριο Υπουργό, όπως και ότι τα έργα αυτά είναι μη ευάλωτα στην κλιματική αλλαγή. Αυτά ακούγονται ενδιαφέροντα ως σλόγκαν, αλλά στην ουσία τι ακριβώς σημαίνει αυτό και τι εγγύηση υπάρχει ότι όταν υλοποιηθεί αυτό το έργο, αν υλοποιηθεί το χρονοδιάγραμμα που προβλέπεται, δηλαδή σε 3 χρόνια, θα έχουμε ένα έργο το οποίο δεν θα είναι ευάλωτο στην κλιματική αλλαγή. Ελπίζουμε βεβαίως αυτό να είναι πραγματικότητα και να μην είναι απλώς μια φράση, αλλά θα θέλαμε να γνωρίζουμε το περιεχόμενο αυτών των λέξεων.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Με την ομιλία του κ. Καζαμία, ολοκληρώσαμε τον κύκλο των ομιλητών και δίνουμε τώρα τον λόγο πρώτα στον Υφυπουργό Μεταφορών και Υποδομών, κ. Ταχιάο, για τις απαντήσεις και διευκρινήσεις επί όλων όσων έθεσαν οι συνάδελφοι.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Μεταφορών και Υποδομών):** Ευχαριστώ, κυρία Πρόεδρε.

Κύριοι Βουλευτές, παρακολούθησα τη συζήτηση με πολλή προσοχή και πραγματικά έχει ενδιαφέρον ό,τι ακούστηκε, όπως βεβαίως έχει ενδιαφέρον και ο τρόπος που ο καθένας προσλαμβάνει ό,τι πληροφορία έχει στα χέρια του. Και αυτό, γιατί υπήρξαν πάρα πολλές παρεξηγήσεις στη διάρκεια αυτής της συζήτησης, τις οποίες πρέπει να λύσουμε, αλλά σίγουρα εκείνο στο οποίο όλοι συμφωνούμε είναι ότι καταλήγουμε σήμερα σε ένα έργο, και για να είμαι επίκαιρος με τις ημέρες θα πω, ότι για να ακουστεί το «habemus papam» στη συγκεκριμένη περίπτωση μεσολάβησαν αρκετά χρόνια και βεβαίως μεσολάβησαν, όχι 96 βήματα, όπως είπατε κ. Καζαμία. Μεσολάβησαν 100 βήματα, γιατί πρέπει να προσθέσουμε το γεγονός ότι 4 αποφάσεις έγκρισης μελετών έχουν συμπυκνωθεί σε ένα βήμα στη συγκεκριμένη περιγραφή, το είχα προσέξει και εγώ προηγουμένως.

Πραγματικά είναι εντυπωσιακό αυτό, αλλά αυτή δεν είναι κατ’ ανάγκη μια γραφειοκρατική πραγματικότητα, χωρίς να αποκλείω το ενδεχόμενο να υπάρχει και αυτή μέσα σε αυτή την αλληλουχία των ενεργειών. Δεν είναι μόνο η προστασία της διαφάνειας που αποτελεί το στόχο, αλλά είναι και γεγονότα, τα οποία παρεισφρήσουν στα δημόσια έργα, εμφιλοχωρούν στις διαδικασίες και τα οποία κανένας δεν μπορεί να αγνοήσει.

Είπατε προηγουμένως, για παράδειγμα, γιατί καθυστέρησε τόσο πολύ η έκδοση απόφασης στο τελευταίο στάδιο; Καθυστέρησε, γιατί υπήρξε μια διαδικασία ελέγχου των οψιγενών μεταβολών, η οποία ήθελε το χρόνο της. Δεν ήταν κάτι το οποίο μπορούσε να λήξει από τη μια μέρα στην άλλη και θα σας εξηγήσω γιατί, και κάνετε ένα λάθος. Το έργο, δεν κατοχυρώθηκε στον τέταρτο του διαγωνισμό, κατοχυρώθηκε στον τρίτο του διαγωνισμό, απλώς η εταιρεία INTRAKAT στην πορεία, άλλαξε όνομα. Όχι απλώς αγοράστηκε, γιατί υπάρχει και απόφαση της Επιτροπής Ανταγωνισμού, η οποία επιτρέπει και αυτή η εταιρεία όπως και η ΑΚΤΩΡ η παλαιά εταιρεία, να συμμετέχουν σε διαγωνισμούς εφόσον αυτοί έχουν γίνει πριν από την σχετική εξαγορά, αλλά άλλαξε όνομα και ονομάστηκε και αυτή ΑΚΤΩΡ. Υπάρχουν, δύο ΑΚΤΩΡ, στην πραγματικότητα οι οποίοι διατηρούν και οι δυο το πτυχίο, είναι η τρίτη εταιρεία. Θα πείτε όμως και πώς κατέληξε το έργο στην τρίτη εταιρεία.

Στη δεύτερη εταιρεία, τα πράγματα είναι πολύ απλά. Η δεύτερη εταιρεία, δεν υπέβαλε τα έγγραφα της και έφυγε από τον διαγωνισμό, διότι δεν θα μπορούσε να συνάψει σύμβαση, διότι υπήρχε ο περιορισμός του ανεκτελέστου. Η Εργοδυναμική Πατρών ΑΤΕ, είναι μία εταιρεία η οποία είχε συγκεντρώσει το ανεκτέλεστο εκείνο που της απαγόρευε να υπογράψει κάποια σύμβαση και κατά συνέπεια δεν έχει κανένα έννομο συμφέρον να συμμετάσχει στο διαγωνισμό, όπως και οι επόμενες οι οποίες αποχώρησαν.

Πάμε τώρα, στην πρώτη εταιρεία. Η πρώτη εταιρεία, πρέπει να ξέρετε ότι είναι η εταιρεία η οποία κατασκευάζει και το δίκτυο των σωλήνων στο οποίο αναφέρθηκαν πολλοί και αναφέρθηκε προηγουμένως και η κυρία Σπυριδάκη. Είχα την ευκαιρία προηγουμένως μιλώντας στην Ολομέλεια, σε ερώτηση που μου απευθύνθηκε, να ξεκαθαρίσω το εξής. Τα δημόσια έργα, δεν είναι όπως κάνουμε στο σπίτι μας μια ανακαίνιση και έρχεται ο εργολάβος στον οποίον την έχουμε αναθέσει και λέει για παράδειγμα, έχω σήμερα να πληρώσω τους βαφείς δώσε μου ένα 1.000 ευρώ για να τους τα δώσω και έρχεται την άλλη εβδομάδα ξέρεις τώρα έχω άλλα 1.000 ευρώ για τον υδραυλικό και πάει λέγοντας. Τα δημόσια έργα, αφορούν εταιρείες, οι οποίες πρέπει να έχουν μια πιστοποιημένη χρηματοοικονομική ικανότητα και γι’ αυτό γίνεται η πιστοποίηση του μητρώου.

Ο λόγος επομένως για τον οποίον ελέγχονται οι προσφορές, είναι γιατί πρέπει να διαπιστωθεί εάν μια εταιρεία έχει κατά νου ότι εκτελεί ένα έργο το οποίο έχει ένα πολύ συγκεκριμένο κόστος, ότι αναλαμβάνει την υποχρέωση να το εκτελέσει δίνοντας μία προσφορά η οποία έχει πραγματική βάση και δεν είναι μία «ντουφεκιά στον αέρα» και ότι έχει την χρηματοοικονομική δυνατότητα να το εκτελέσει και δεν θα συμβαίνει αυτό που συμβαίνει σε πολλά έργα, ακόμα και στο έργο το οποίο προηγουμένως αναφερθήκαμε στο οποίο μόλις επέλθει ένα έκτακτο γεγονός έχουμε μια διακοπή του έργου λόγω αδυναμίας του αναδόχου να το χρηματοδοτήσει. Αυτός, λοιπόν, ο έλεγχος στην προκειμένη περίπτωση, οδήγησε στον αποκλεισμό της πρώτης προσφοράς και σας εξήγησα πώς ακριβώς κατέληξε στον τρίτο, όχι στο τέταρτο και είναι σημαντικό, να το επαναλάβουμε.

Τώρα, άκουσα και ακούστηκαν πολλά για τη διαχείριση των υδάτων. Η διαχείριση υδάτων στην Κρήτη, είναι ένα θέμα το οποίο η Κυβέρνηση το έχει θέσει με σημαντική προτεραιότητα. Μετά τη δημιουργία του ΟΔΥΘ, το επόμενο «βήμα» είναι η δημιουργία ενός φορέα ο οποίος θα αναλάβει τη διαχείριση των υδάτων στην Κρήτη. Στην Κρήτη, και προσέξτε το, υπάρχει το εξής το οποίο αποτελεί ένα θετικό βήμα ή αν θέλετε μια θετική βάση στην οποία μπορεί κάποιος να πατήσει. Το γεγονός ότι και αυτό αποτελεί μια πρωτοβουλία, μια «κληρονομιά» του Κωνσταντίνου Μητσοτάκη, το γεγονός ότι υπάρχει ένας ΟΑΚ, ο Οργανισμός Ανάπτυξης Κρήτης, ο οποίος είναι εποπτευόμενους από το δικό μας Υπουργείο και από τον Τομέα Υποδομών του Υπουργείου μας, ο οποίος έχει ήδη εμπειρία τόσο στο σχεδιασμό όσο και στην διοίκηση έργων που αφορούν στη διαχείριση των υδάτων, όσο και στη λειτουργία τους. Βεβαίως, αυτή τη στιγμή δεν έχει την επάρκεια να αναλάβει όλο αυτό το έργο, αλλά στις προτεραιότητες της Κυβέρνησης, κάνοντας τη σχετική προεργασία, είναι μετά το ΟΔΥΘ, να ακολουθήσει ένας φορέας ο οποίος θα λειτουργήσει τα νερά στην Κρήτη. Γιατί πραγματικά και η Κρήτη, εμφανίζει φαινόμενα τα οποία είναι συναφή με αυτά της Θεσσαλίας, όπως είπε προηγουμένως η κυρία Σπυριδάκη πλημμύρες σε ένα ορεινό τμήμα ενός νόμου, όταν την ίδια ώρα έχουμε ξηρασία στο πεδινό τμήμα.

Πρέπει να σας πω ότι, μολονότι προηγουμένως «εξορκίστηκαν» οι μελέτες κόστους οφέλους, οι μελέτες κόστους οφέλους δεν μετράνε μόνο τα υλικά κόστη, δεν μετράνε μόνο αν θέλετε χρήματα. Μετράνε και τα άυλα οφέλη τα οποία υπάρχουν σε μια περιοχή και σίγουρα σε αυτά είναι και τα περιβαλλοντικά οφέλη. Αυτό είναι το περιβαλλοντικό αποτύπωμα, για το οποίο μιλήσαμε προηγουμένως, δηλαδή το γεγονός ότι κατά την εκτέλεση του έργου όπως και κατά τη λειτουργία του, οι συνέπειες στο περιβάλλον θα μπορούν να προσμετρώνται ως θετικά και όχι αρνητικά ή εν πάση περιπτώσει να οδηγούν το ισοζύγιο σε θετική κλίμακα. Αυτό είναι κάτι το οποίο κανένας δεν μπορεί να παραγνωρίσει και αυτό επίσης πρέπει να συνδυαστεί με τα οικονομικά στοιχεία του έργου.

Βεβαίως εδώ, τέθηκε το ερώτημα τι σημαίνει «και η αντοχή στην κλιματική κρίση»; Αυτό που ρωτήσατε προηγουμένως εσείς κ. Καζαμία. Προσέξετε, τα έργα συνδυάζονται έτσι ώστε να αντέξουν σε μια περίοδο επαναφοράς ενός φυσικού φαινομένου. Αν αύριο μου πείτε ότι θα έρθει ένας κατακλυσμός σαν αυτόν που κανένας περιμένει κάθε 10.000 χρόνια, δηλαδή, ένα αντίστοιχο φαινόμενο αυτού που είδαμε με τον Daniel στη Θεσσαλία, προσωπικά δεν μπορώ να εγγυηθώ την ανθεκτικότητα αυτών των έργων, ή ότι εν πάση περιπτώσει αυτά τα έργα θα λειτουργήσουν όπως έχουν σχεδιαστεί σε ό,τι αφορά την αντιπλημμυρική θωράκιση της περιοχής. Όμως, με βάση τα στοιχεία τα οποία έχουν σχεδιαστεί αυτή τη στιγμή τα έργα -και αυτό είναι για μία περίοδο επαναφοράς που αν δεν κάνω λάθος είναι για 50 χρόνια, για το συγκεκριμένο έργο- είναι σαφές ότι η λειτουργία του, η αντοχή του στα κλιματικά φαινόμενα είναι διασφαλισμένη και εν πάση περιπτώσει δεν μπορεί να υπάρξουν περαιτέρω καθυστερήσεις. Το λέτε μόνοι σας, δεν μπορούν να υπάρχουν περαιτέρω καθυστερήσεις σε ένα έργο του οποίου η Μελέτη Περιβαλλοντικών Επιπτώσεων, δηλαδή η σκοπιμότητα του έργου, εγκρίθηκε το 2018.

Όσον αφορά την περιοχή της Ιεράπετρας, πρέπει να πούμε το εξής. Πριν από μία περίπου εβδομάδα με επισκέφθηκαν στο γραφείο μου οι αγρότες της περιοχής της Ιεράπετρας, οι οποίοι έθεσαν τα προβλήματα τους, τα πολύ σημαντικά θέματά τους, και συζητήσαμε για το Νότιο Οδικό Άξονα της Κρήτης όπως πιθανόν έχετε πληροφορηθεί. Θα ήθελα μόνο να προσθέσω το εξής. Ότι πρέπει να καταλάβουμε ότι αυτή η λογική του «ξέρετε εδώ είναι το Λασίθι μου και τι έργα κάνετε στο Λασίθι;», είναι μια λογική η οποία κατ’ ανάγκην δεν είναι η μόνη οπτική η οποία μπορεί να βοηθήσει και θα σας έλεγα το εξής. Το γεγονός ότι το Καστέλι μπορεί αύριο να βοηθήσει στην άμεση μεταφορά των αγροτικών προϊόντων, τόσο στην ενδοχώρα όσο και σε εξαγωγές, δεν είναι πάρα πολύ σημαντικό έργο; Είναι πάρα πολύ σημαντικό έργο που προφανώς θα βοηθήσει και το νομό Λασιθίου. Δεν έχει προτεραιότητα γι’ αυτό τον λόγο και μια κουβέντα του πώς θα συνδεθεί η περιοχή της Ιεράπετρας με τον Βόρειο Οδικό Άξονα της Κρήτης ή αναγκαστικά και με το αεροδρόμιο, την ίδια ώρα που συζητάει για την ένωση με την κοιλάδα της Μεσσαράς που ίσως δεν είναι τόσο ορατό έργο όσο τα προηγούμενα;

Αυτά, λοιπόν, είναι πολύ σημαντικά θέματα, τα οποία θα συζητήσουμε στη συνάντηση η οποία θα γίνει με τους φορείς της Κρήτης την προσεχή…

**ΕΜΜΑΝΟΥΗΛ ΣΥΝΤΥΧΑΚΗΣ*: (****Ομιλία* ***ε****κτός Μικροφώνου)*

**ΝΙΚΟΛΑΟΣ ΤΑΧΙΑΟΣ (Υφυπουργού Υποδομών και Μεταφορών):** Κύριε Βουλευτά φαντάζομαι ότι μόνο στη Σοβιετία υπήρχανε «λεφτόδεντρα» για να γίνονται τα έργα και να φυτρώνουν από τη μια μέρα στην άλλη. Αλλά από την ώρα που έφυγε η Σοβιετία χάθηκε και η συνταγή των «λεφτόδεντρων». Νομίζω;

**ΕΜΜΑΝΟΥΗΛ ΣΥΝΤΥΧΑΚΗΣ*:*** Η απάντησή σας είναι αυτή για την Σοβιετία;

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Δεν έχετε τον λόγο κύριε Συντυχάκη. Παρακαλώ κύριε Υπουργέ, συνεχίστε την ομιλία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν λέτε αλήθεια.Λέτε ό,τι σας έρθει.

**ΝΙΚΟΛΑΟΣ ΤΑΧΙΑΟΣ (Υφυπουργού Υποδομών και Μεταφορών):** Λοιπόν, αυτά είναι τα θέματα, τα οποία θα συζητήσουμε την Πέμπτη στη συνάντηση που θα γίνει στον Άγιο Νικόλαο. Είναι πολύ σημαντικά θέματα, όλα τα έργα γίνονται αρθρωτά, όλα τα έργα γίνονται με τη σειρά τους, όλα τα έργα, βεβαίως, έχουν να ανταποκριθούν και στο γεγονός ότι πρέπει να υπάρχει προγενέστερα μια χρηματοδότηση, η οποία θα είναι δεσμευμένη.

Τώρα θα μου πείτε, στο συγκεκριμένο έργο υπήρχε; Δεν χάθηκαν κονδύλια του συγκεκριμένου έργου, δε χάθηκαν καν κονδύλια του Ταμείου Ανάκαμψης. Τα λεφτά του Ταμείου Ανάκαμψης από τα έργα τα οποία αναφέρθηκα προηγουμένως -ο κ. Σταϊκούρας ανέφερε τον Τσικνιά, και νομίζω πως και κάποιος άλλος τον ανέφερε ήταν και το Βάλτος της Αιτωλοακαρνανίας, ένα άλλο επίσης σημαντικό αρδευτικό έργο. Αυτό ήταν προφανές πως είναι έργα τα οποία δεν μπορούν να τελειώσουν όπως και η ύδρευση της Λευκάδας. Ήταν προφανές ότι αυτά ήταν έργα, τα οποία δεν μπορούσαν να τελειώσουν από τη μία μέρα στην άλλη, δε μπορούσαν να τελειώσουν μέσα στα χρονικά πλαίσια του Ταμείο Ανάκαμψης. Τα λεφτά του Ταμείου Ανάκαμψης δεν χάθηκαν. Τα λεφτά του Ταμείου Ανάκαμψης, αθροιστικά από αυτά τα έργα, πήγαν όλα στη Θεσσαλία. Είναι τα έργα τα οποία συμβασιοποιήθηκαν την προηγούμενη εβδομάδα. Είναι τα έργα αυτά για τα οποία έχουμε δεσμευτεί ότι στο βαθμό που χρηματοδοτούνται από το Ταμείο Ανάκαμψης, θα εκτελεστούν και μέσα στα χρονικά πλαίσια τα οποία θέτει το Ταμείο Ανάκαμψης.

Με τη σημερινή Κυβέρνηση, δε χάνουμε λεφτά. Με τη σημερινή Κυβέρνηση, αυτό το οποίο γίνεται είναι μια πολύ συνετή διαχείριση των διαθέσιμων πόρων και κυρίως μια απολύτως διαφανής, σας διαβεβαιώ, διαδικασία για την ανάθεση των δημοσίων έργων, μεταξύ αυτών και του έργου για το οποίο κληθήκατε για να ενημερωθείτε σήμερα.

Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Ευχαριστούμε κύριε Υφυπουργέ. Τον λόγο τώρα έχει ο Υπουργός, κ. Χρίστος Δήμας.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ, κυρία Πρόεδρε.

Θα κάνω σύντομα κάποια σχόλια και θα δώσω ορισμένες απαντήσεις σε ερωτήματα που έχετε θέσει. Αρχικά, θέλω να σας ευχαριστήσω όλους και για τα σχόλια και για τις επισημάνσεις που κάνατε. Να ξεκινήσω, λέγοντας πως χαίρομαι πως και εσείς διαπιστώνετε ότι υπάρχουν καθυστερήσεις. Και ναι, όντως, εγώ δεν κρύβομαι. Υπάρχουν σημαντικές καθυστερήσεις στην υλοποίηση πολλών έργων, δημοσίων έργων στη χώρα και ναι, ειδικότερα όσον αφορά και τα αρδευτικά έργα. Το λέω αυτό, διότι θα ήθελα με πολύ μεγάλο ενδιαφέρον να ακούσω και τις δικές σας προτάσεις, προτάσεις των Κομμάτων, αγαπητέ κύριε Καζαμία. Κάνατε και εσείς αναφορά, αλλά και το ΠΑΣΟΚ και το ΚΚΕ και η Ελληνική Λύση, όλα τα Κόμματα για το ποιες από αυτές τις 96 διαδικασίες θα έπρεπε να παραλείψουμε. Άρα, με πολύ μεγάλο ενδιαφέρον το λέω αυτό διότι, εάν φέρουμε και εμείς διατάξεις ώστε να επιταχύνουμε το θεσμικό πλαίσιο είμαι βέβαιος ότι θα τις υποστηρίξετε. Γιατί το διαπιστώνετε και εσείς ως ένα σημαντικό πρόβλημα, το οποίο πράγματι μας απασχολεί.

Ένα δεύτερο ζήτημα, έκανε αναφορά και ο Υφυπουργός. Μπορεί το έργο να απεντάχθηκε από το Ταμείο Ανάκαμψης και Ανθεκτικότητας για χρηματοδότηση, δεν χάθηκαν όμως τα χρήματα του Ταμείου Ανάκαμψης και Ανθεκτικότητας. Πήγαν σε άλλα έργα. Είναι πολύ χαρακτηριστικό αυτό το οποίο είπε και ο Υφυπουργός, ότι τα 600.000.000 ευρώ για τα έργα αποκατάστασης στο οδικό και το σιδηροδρομικό δίκτυο του Daniel, και αυτό είναι νομίζω η απόδειξη. Επίσης, η Ελλάδα είναι από τις χώρες που πράγματι έχει αξιοποιήσει σε πολύ μεγάλο βαθμό αυτό το έκτακτο χρηματοδοτικό εργαλείο, το Ταμείο Ανάκαμψης και Ανθεκτικότητας, και βεβαίως συνεχίζουμε να κάνουμε την απορρόφηση των χρημάτων από το Ταμείο Ανάκαμψης και Ανθεκτικότητας.

Από εκεί και πέρα, θέλω να δώσω κάποιες πιο συγκεκριμένες απαντήσεις. Αναφέρθηκε, τόσο ο κ. Συντυχάκης όσο και η κυρία Σπυριδάκη στις διαρροές από τα υπάρχοντα δίκτυα. Η κυρία Σπυριδάκη είπε πότε θα ολοκληρωθούν οι νέοι αγωγοί. Να σας πω αρχικά ότι, για τον νέο αγωγό μεταφοράς νερού από Μύρτο για την ενίσχυση του Ταμιευτήρα Μπραμιανού, βρισκόμαστε στο 62,78% της υλοποίησης του έργου. Πράγματι, υπάρχει ένα ζήτημα με τους σωλήνες. Νομίζω είναι ένα ποσοστό περίπου 40% των σωλήνων που πρέπει να γίνει παραγγελία. Έχει γίνει το 20%, από όσο γνωρίζω. Παραμένει ένα ακόμα 20%, το οποίο ο εργολάβος δεν έχει κάνει την παραγγελία. Όμως, προχωράμε το επόμενο χρονικό διάστημα στον ανακεφαλαιωτικό πίνακα εργασιών. Άρα, θεωρώ ότι είναι κάτι το οποίο το επόμενο χρονικό διάστημα θα το αντιμετωπίσουμε.

Ρώτησε ο κύριος Καζαμίας για την ανθεκτικότητα, και εδώ θέλω λίγο να σταθώ, και να κάνω την αντιπαραβολή και για τα έργα του Daniel. Το τόνισα και στην Επιτροπή της Βουλής, πριν από 2 εβδομάδες, πως ο σκοπός δεν είναι απλώς να επαναφέρουμε κάποια έργα στην προηγούμενη τους κατάσταση. Ο στόχος είναι να γίνουν πιο ανθεκτικά τα έργα, να είναι πιο βιώσιμα. Εδώ πέρα, για να μπορέσει να ενταχθεί στο χρηματοδοτικό εργαλείο του ΕΣΠΑ 2021-2027, στο ΠΕΚΑ, έχουν γίνει συγκεκριμένες μελέτες ανθεκτικότητας που επιτρέπουν, σύμφωνα με την ευρωπαϊκή νομοθεσία, την ένταξη σε αυτά τα χρηματοδοτικά εργαλεία. Άρα, αυτό είναι το σημείο «κλειδί» που ουσιαστικά κάνει πιο ανθεκτικά τα έργα, βάσει των μελετών και των προδιαγραφών που θέτει και η Ευρωπαϊκή Ένωση.

Από εκεί και έπειτα, στο κομμάτι των καθυστερήσεων πρέπει να τονίσω ότι σε πάρα πολλές περιπτώσεις, όχι απαραιτήτως σ’ αυτό το έργο σε πολλά όμως έργα, υπάρχουν και ζητήματα τα οποία ξεφεύγουν από την από την Κυβέρνηση. Άρα όλη η διαδικασία με το Εθνικό Σύστημα Ηλεκτρονικών Δημοσίων Συμβάσεων της ΕΑΔΗΣΥ, οι προσφυγές που υπάρχουν, η διαδικασία από το Ελεγκτικό Συνέδριο αυτά είναι ζητήματα στα οποία δεν μπορεί η Κυβέρνηση να κάνει κάτι για να επιταχύνει τις διαδικασίες -και ορθώς δεν μπορεί να κάνει κάτι. Υπάρχουν, δυστυχώς ή ευτυχώς, έργα τα οποία πράγματι δεν έχουν περάσει από το Ελεγκτικό Συνέδριο διότι μπορεί να μην είχαν τηρηθεί ακριβώς όσα έπρεπε να έχουν τηρηθεί.

Συνεπώς, εγώ δέχομαι ότι υπάρχουν καθυστερήσεις, και είναι κάτι το οποίο είπα και αφορούσε τα έργα αποκατάστασης του Daniel. Όμως θα με ενδιέφερε πάρα πολύ αντί να κάνουμε μια γενικότερη διαπίστωση για τις καθυστερήσεις, όλα τα πολιτικά κόμματα να έρθετε, να επανέλθετε, με συγκεκριμένες προτάσεις και να μας πείτε «θεωρούμε ότι από τις 96 αυτές διαδικασίες οι μισές δεν πρέπει να τηρούνται». Το λέω αυτό το πράγμα, διότι θα διευκολύνει την Κυβέρνηση εάν φέρετε συγκεκριμένες προτάσεις από το να έρθει η Κυβέρνηση και να πει ότι 1, 2, 3 διαδικασίες δεν πρέπει να γίνουν όπου προφανώς η αντίδραση από τα Κόμματα της Αντιπολίτευσης είναι πολύ, πολύ μεγαλύτερη.

Κλείνω λέγοντας ότι, χαίρομαι που διαπιστώνω ότι όλα τα πολιτικά Κόμματα συμφωνούμε ότι είναι ένα πάρα πολύ σημαντικό έργο, ένα έργο το οποίο θα βοηθήσει ουσιαστικά την τοπική κοινωνία στη διαχείριση των υδάτινων πόρων. Το Υπουργείο Υποδομών και Μεταφορών δεν έχει την ευθύνη διαχείρισης των υδάτινων πόρων και το λέω αυτό διότι ακούστηκαν αρκετά ζητήματα περί αυτού. Το Υπουργείου Υποδομών όμως έχει την ευθύνη της υλοποίησης του συγκεκριμένου έργου και μαζί θα είμαστε εδώ για να διαπιστώνουμε την πρόοδο του έργου και με αυτοψίες και με Κοινοβουλευτικό Έλεγχο, με κάθε τρόπο, ώστε να βεβαιωθούμε ότι το έργο θα υλοποιηθεί στο χρονικό διάστημα που έχει δεσμευτεί ο ανάδοχος.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής):** Σας ευχαριστούμε κύριε Υπουργέ.

Κυρίες και κύριοι συνάδελφοι, με την παρέμβαση του κυρίου Υπουργού ολοκληρώθηκε η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της από τον Υπουργό Υποδομών και Μεταφορών, σύμφωνα με το άρθρο 32§9 του Κανονισμού της Βουλής, προ της υπογραφής της Σύμβασης του έργου «ΚΑΤΑΣΚΕΥΗ ΣΥΜΠΛΗΡΩΜΑΤΙΚΩΝ ΕΡΓΩΝ ΤΑΜΙΕΥΤΗΡΑ ΜΠΡΑΜΙΑΝΟΥ, ΑΝΤΙΠΛΗΜΜΥΡΙΚΩΝ ΕΡΓΩΝ ΓΡΑ ΛΥΓΙΑΣ ΚΑΙ ΦΡΑΓΜΑΤΟΣ ΜΥΡΤΟΥ Π.Ε. ΛΑΣΙΘΙΟΥ ΚΡΗΤΗΣ».

Λύεται η συνεδρίασή μας.

Καλό απόγευμα σε όλες και όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Πλακιωτάκης Ιωάννης, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Δελής Ιωάννης, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αθανασίου Μαρία, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 18.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΦΩΤΕΙΝΗ ΑΡΑΜΠΑΤΖΗ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**